Kanadako musikari batzuek euskal bale arrantzaleen historia kantu bidez kontatzen duen CDa plazaratu dute — Euskal Kultura\nHemen zaude: Hasiera → Albisteak → Kanadako musikari batzuek euskal bale arrantzaleen historia kantu bidez kontatzen duen CDa plazaratu dute\nKanadako musikari batzuek euskal bale arrantzaleen historia kantu bidez kontatzen duen CDa plazaratu dute\nXVI mendean Kanadako Red Bay badian bale arrantzan ibili ziren euskaldunen historia musika eta kantu bihurtu dute bertako musikari batzuek eta ‘Remembering the Red Bay Basques’ (Red Bay-ko Euskaldunak Gogoratuz) izenburuarekin CD batean argitaratu dute. Shirley Montague kantaria da ekimenaren sustatzaileetako bat eta ideia 2006ean Apaizac Obeto espedizioko euskaldunak ezagutu zituenean sortu zela azaldu dio EuskalKultura.com-i. Montagueren aburuz, azken urteetan euskaldunen garai hau ahaztua izan da Labradorren eta CD honekin gogora ekartzea da euren helburua, musika eta kantuetaz baliatuz.\nRed Bay, Kanada. Shilrley Montague, Daniel Payne, Louis McDonald eta Paul Barry musikari kanadiarrek osatutako taldea kontzertu bira egiten ari da egunotan Kanadako ekialdeko kostaldean, Labrador inguruan. Kontzertuetan ‘Remembering the Red Bay Basques’ CDa aurkezten dute, XVI eta XVII mendeetan zehar paraje hauetan lanean aritu ziren euskal bale arrantzaleei omenaldia eginez. Bira Kanadako mendebaldean emango dituzten beste bi kontzertuekin bukatuko dute. gaur bertan kontzertua eskainiko dute Woody Point-eko Heritage Theatre aretoan.\nBale arrantzaren negozioaren urte onenetan Red Bay-en mila arrantzaletik gora bizi ziren, asko eta asko euskaldunak. Egundaino euskal presentzia horren arrastoak ikus daitezke Kanadako kostaldeko herrietako izen eta toponimoetan eta Red Bay-en Zentro Historiko Nazional batek euren historia eta inguruan izan zuten eragina azaltzen du.\nShirley Montague musikariak CDan biltzen diren sei abesti idatzi ditu eta horretarako sarri bisitatu zuen zentru hau, bere inspirazio iturri nagusienetakoa. Baina CDaren sorreran berebiziko eragina izan zuen esperientzia 2006 urtean Apaizac Obeto espedizioa Kanadara heldu zenean gertatu zen. Espedizio honetako kideek, tartean Jon Maia bertsolaria zegoelarik, Labradorreko kostaldean bidaia egin zuten, XVI mendeko euskaldunek erabiltzen zuten txalupa baten erreprodukzioan.\n'Irratian elkarrizketa bat entzun nien eta inspirazio horrekin abesti bat idatzi nuen. 'Txalupa' izenburua zuen abestiak, hain zuzen ere', azaltzen dio EuskalKultura.com-i Montaguek. 'Egun batzuk geroago, eta abesti horretaz ezer jakin gabe, Red Bayko gunetik deitu zidaten, espedizioa bukatu osteko jaialdian parte hartzera gonbidatuz. Han kanta hori abestu nuen eta taula gainean Jon Maia, trikitilariak eta beste euskal musikariak ezagutu nituen. Esperientzi zirraragarria izan zen eta ez dut sekula ahaztu. Kointzidentzia baino une majikoa izan zen'.\n[Shirley Montague kantaria 2005 urteko Ternua eta Labradorreko Folk Jaialdian]\nEuskaldunen historia berreskuratu\nArtistaren esanetan, Labradorreko bale arrantzaleen historia ahaztua izan da azken urteotan, beste taldeen historiaren alde. Montaguek eta bere taldeak CD honek Red Bayko euskaldunen esperientzia gogora ekartzen lagunduko duela espero dute. ‘Gure asmoa euren historia kantu eta musikaren bidez ezagutzera ematea da’, azaldu zuen Montague. ‘Hori da CDaren helburua. Istorioak kontatzea da gakoa’.\nEuskal bale-ehiztariak Red Bay-en kokatu ziren XVI mendean (argazkia Michael Burzynski)\nQuebec-eko Euskaldunak elkarteak ekimen eta proiektu berriez jantzia datorren 2008 urteari ongi etorria egin dio\nBasque Whaling da Boiseko Euskal Museoak Idahoko hiriburuan zabaldu duen erakusketa berria, bale ehizaz


Middlesex konderria (Virginia) - Wikipedia, entziklopedia askea.\nMiddlesex konderria (Virginia)\n37°37′N 76°31′W / 37.61°N 76.51°W / 37.61; -76.5137°37′N 76°31′W / 37.61°N 76.51°W / 37.61; -76.51\n337,49 km2 (%61.83)\n208,38 km2 (%38.17)\nMiddlesex konderria (ingelesez: Middlesex County) Virginiako konderri bat da, Ameriketako Estatu Batuetan. Hiriburua Saluda da. 2010eko zentsuaren arabera 10.959 biztanle zituen, Middlesex kilometro koadroko azaleran.\nMiddlesex konderriak 545,87 kilometro koadro ditu. Horietatik 208,38 ura dira. Beste 337,49 lurra dira. Biztanleria dentsitatea 20,08 da.\n2010eko zentsoan bizi ziren 10.959 pertsonetatik 8.770 txuriak edo hispanoak dira. Horietatik hispano edo latino kategorian 166 dira. 1.956 beltzak edo afroamerikarrak. 35 amerikar natiboak ziren eta 1 Hawaii edo Pazifikoko irletako natiboak. 37 asiarrak ziren. Bestelako arraza bat kategorian 5 biztanle daude. Bukatzeko euren burua arraza bat baino gehiagotan 155 pertsonek kokatzen zuten.\nMultimedia: Middlesex County, Virginia


Zubia bukatuta, martxan daude berriz maila guztietan. Hona hemen jardunaldiaren laburpena, baina hala ere beste hainbat kontsulta ditzakezula gogorarazten dizugu, webguneko ‘Competiciones’ talean.\nBilbao Arena igandea 13:00 h.\nMorbo gehien dakarren euskal derbya, eta Begik dagoeneko jokalarien artean\nEuskal derbya, lokalak laugarren postua bilatzen saiatuz.\nLarrea polikiroldegia, 1launbata r8:30 h.\nGaraipenaren beharra dute zornotzarrek sailkapenean azken postua saihestu nahi badute.\nAukera paregabea bizkaitarrentzat goian jarraitzeko.\nLehen Maila, Maskulinoa\nJesuitas Eskola, igandea 12:15 h.\nDerby bizkaitar honetan, bisitariak printzipioz ez dute erraztasunik izango seigarren garaipena lortzeko.\nLandako polikiroldegia Domingo 12:00 h.\nTalde gogorra durangarrentzat, elkarren segidako zazpigarren garaipena lortze aldera.\nBigarren Maila Maskulina\nMungia polikiroldegia larunbata 16:00 h.\nSei garaipen dituzte lokalak, bost bisitariak.\nUnera arte, lokalak Logroñoko taldea baino garaipen bat gutxiago soilik.\nJunior Mutilak – Euskal Liga.\nZorrotza polikiroldegia larunbata 12:00 h.\nGaraipena beharko dute bilbotarrak bigarren postua eskuratzeko.\nJunior Neskak – Euskal Liga.\nJesuitas Eskola, larunbata 12:30 h.\nAukera ezin hobea bilbotarrentzat- Irabazita, lidergoa eskuratuko lukete.\nKadete Mutilak – Euskal Liga.\nZorrotza polikiroldegia larunbata 10:00 h.\nBiek zazpi garaipenekin.\nCadete neskak – Euskal Liga.\nMaloste polikiroldegia larunbata 10:30 h.\nNesken bi harrobi historien arteko norgehiagoka.\nKandelazubieta polikiroldegia igandea 11:00 h.\nFroga gogorra bilbotarrentzat Leioan.\nSenior Lehen Maila – emakumezkoak.\nMungia polikiroldegia larunbata 18:00 h.\nB taldean, lehenak hirugarrenen aurka.\nA taldeko laugarren postua saihesteko norgehiagoka.\nC.P.Felix Serrano igandea 13:00 h.\nHonetan ere, durangarrak garaipenaren beharrean laugarren izatea saihesteko.\nGobela polikiroldegia larunbata 13:00 h.\nLehenbiziko postuan amaitzeko duelu zuzena. Bisitariek sei puntuko errenta lortu beharko dute.\nBisitariak hiru puntuz irabazi behar dute lokalen laugarren postua eskuratzeko.\n(Castellano) Siguen 20 bizkainos en pre-selecciones de Euskadi Hurrengo sarrera :\nDosa Salesianos taldeari buruz hitz egitea tokatzen da…\n13/10/2017 • Berriak, Nagusiak\n26/12/2014 • Nagusiak


Egunkaria aurrera » Bost auzipetuak errugabetzeko eskatu dute fiskalak eta defentsak\nAbsoluzioa eskatu dute fiskalak eta defentsak Egunkaria auziko bost auzipetuentzat, frogen atala amaituta. Alde guztiek berretsi dituzte behin-behineko ondorioak, baina fiskalaren kasuan lehen aldia da zehazki errugabetzeko eskaera egiten duena. Juridikoki garrantzitsua da, horrela egingo zuela espero izatekoa bazen ere. Akusazioek, ordea, zigor eskaera berak egin dituzte, epaigelan gertatutakoari kasurik egin gabe. 14 urteko espetxe zigorra Joan Mari Torrealdai, Txema Auzmendi, Iñaki Uria eta Martxelo Otamendirentzat eta 12koa Xabier Oleagarentzat. Datorren astean alde guztiek ondorioak luze azalduko dituzte, eta, auzipetuei azken hitza egiteko aukera eman ondoren, auzia epaiaren zain geldituko da.\nEpaiketan zehar, akusazioen helduleku bakarra Guardia Zibilak egindako txostenak zirela agerian gelditu da, eta atzo, froga perizialaren bidez, txosten horien balioa auzitan jartzeko unean, argi gelditu zen egiaztatu gabeko hipotesiak eta okerreko interpretazioak baino ez zirela.\nGuztira sei guardia zibilek deklaratu zuten atzo peritu gisa: komandante batek, lau kapitainek eta kabo batek. Hiru auziko txostenak egin dituztenak eta hasieratik sumarioaren atzetik daudenak dira. Beste hirurak duela gutxi akusazioek eskatuta sumariora erantsitako txosten baten egileak dira. Txostena berria izan arren, edukia zaharra da, Jose Maria Elosuak egindako galdeketak erakutsi duenez. «Moztu eta itsasi egin dituzue literalki parrafoak eta orriak beste txostenetatik?», galdetu zien. «Bai, zati batzuk beste txostenetatik atera ditugu», aitortu zuten. Elosua saiatu zen erakusten txostenaren gehien gehiena hitzez hitz kopiatutakoa zela, baina epaimahaiburuak ez zion utzi, tribunalak neurtzen jakingo zuela esanez.\nTxosten orijinalen gaineko eztabaidak hauen ahulezia eta oinarririk eza erakusteko balio izan zuen. Fiskala izan zen lehena zalantzak agertzen. Batez ere, akusatuen inguruko inplikazioa deduzitzeko moduaz galdetu zien, harriturik. Egunkaria-ren sorreran eta proiektuan erakutsitako inplikazioa ETArekiko loturaren frogatzat aurkezten zutelako. Une horretan, Javier Gomez Bermudez epaimahaiburuak hitza hartu zuen galdetzeko ea diskurtso horri eusten zioten. «Bai, beste elementu bat bezala», erantzun zuten. Halaber, fiskalak zalantzak agerian utzi zituen perituen tesien inguruan: Xabier Alegriaren parte-hartzeari buruz, klabeen esanahiari buruz, Udaletxe proiektua-z edo ildo editorialaren ikerketarik ezari buruz. Une batez, guardia zibilek onartu zuten ez zutela Egunkaria-ren ildo editoriala aztertu, albisteen itzulpenak zekarren zailtasunagatik. Baina Egunkaria-k ETArekin zeukan lotura nabarmentzeko telebista bat eta irrati bat egiteko asmoa zeukala argudiatu zuten, «gizartea euskalduntzeko helburuarekin».\nDena den, defentsen abokatuen galdeketak eragin zituen perituen kontraesan eta hutsune gehienak. Batetik, onartu behar izan zuten ETAri atzemandako agiriei haiek emandako datazioa ez zela fidagarria, une ezberdinetan egindako dokumentu batzuk (proposamenak zein erantzunak) egun eta ordu berean sortuak baitziren. Aurretik esandakoaren kontra, onartu behar izan zuten Egunkaria-ren kasuan agiri horietan ez zela klabe bidez aipatzen. Halaber, aitortu zuten ez zekitela Pablo Muñoz Diario de Noticias-eko zuzendariaren bulegoaren miaketan Zutabe bat aurkitu zela. Ez zekiten Alternatiba Demokratikoaren enkartea Egin egunkariak ere kaleratu zuela. Xabier Oleagaren kasuan, Egunkaria-n Martxelo Otamendirekin batera sartu zela azaldu zuten perituek, baina onartu behar izan zuten ez zeukatela horretarako Segurtasun Sozialaren bizitza laboralaren dokumentuari kontra egiteko daturik.\nHorren aurrean, perituetako batek hitza hartu zuen esateko Xabier Oleagak artikuluak idazten hasi zela, baina Iñigo Iruinen galderen bidez, argi gelditu zen, kolaborazio hori ETAri atzemandako agiri batean Xabier Oleagari buruzko aipamena gertatu baino lehenago hasi zela.\nOndorioen txostenak astelehenetik aurrera\nAzken ondorioak aurkezten hasiko dira astelehenean: Dignidad y Justicia eta AVT akusazioak aurrena, fiskala gero eta defentsak ondoren. Auzipetuek azken hitza hartu, eta otsailaren 3an epaiaren zain geratuko da auzia.\n« «Hori egiaztatu gabeko hipotesia da» Elkarretaratzea Donostian »


THINK BIG (Gipuzkoako campuseko edizioa) - Praktikak eta Enplegua - UPV/EHU\nTHINK BIG (Gipuzkoako campuseko edizioa)\nEnpresa ideien lehiaketa THINK BIG 2017 (Gipuzkoako campuseko edizioa)\n"Think Big 2017" enpresa ideien lehiaketak UPV /EHUko unibertsitarioen artean ekimenerako kultura hedatzeko ekintzen markoaren barruan du kokagunea; eta, Gipuzkoako campusari dagokionez, ENTREPRENARI programaren baitan (http://www.entreprenari.com). Deialdiak, alde batetik, jarrera ekintzailea piztu nahi du.Oro har, ikasle, tituludun eta ekintzaileek zerbitzuak eta produktu bideragarriak komertzialki garatzeko, beraien jakintzak eta lanbide esperientzia aplikatzen adoretu nahi du. Beste alde batetik, lehiaketak edozein negozio ekimen edota negozio ideia garatzeko lankidetza eman nahi du, eta ekintzaileen beharrak hobeto betetzeko komunikazio tresna bat sortu nahi du.\nLehiaketa honetan parte hartu ahal izango dute negozio ideiarik izan eta aritzeko gaitasun betea duten pertsonek edo pertsona taldeek:\nGipuzkoako campuseko edozein fakultate edo eskoletan matrikulatutako, edo, Gipuzkoan bizi eta UPV/EHUren beste campusetan, matrikulatutako edozein ikasle, banaka edo taldeka, gehienez lau ikaslek osatuta, baita masterretan matrikulatutako ikasleak ere.\nHalaber, 2015/2016 eta 2016/2017 ikasturteetan Gipuzkoako campuseko titulazioetan ikasketak amaitu, edo Gipuzkoan bizi eta UPV/EHUren beste campusetan adierazitako akademi ikasturteetan graduatutako ikasleak.\nHauekin batera, proiektu horiek egin, sustatu zein lagundu dituzten irakasleak ere aurkeztuko ahal dira, zuzenean nola informazioaren eta lehiaketaren jarraipenaren bidez.\nTaldekako proiektuetan, kanpoko unibertsitateetako ikasleek ere hartu ahal dute parte eta koordinatzaile bat izango dute, UPV/EHUko ikasle izango dena.\nNEGOZIO IDEIAREN AURKEZPENA\nNegozio ideiak espainiar unibertsitateetako ikasketa planetan edukitako jakintza arloetako edozeinetan garatutako ekimenezko proiektuak izango dira; zehazkiago: Artea eta Giza Zientziak, Zientziak, Osasun Zientziak, Gizarte eta Lege Zientziak, eta Ingeniaritza eta Arkitektura.\nProiektuek jatorrizko behar dute izan eta aurkezten duten pertsonek egina.\nNegozio ideiak aurkezteko epea:\n2017ko abenduaren 4ko 16:30 arte.\nEskaerak Arabako, Bizkaiko eta Gipuzkoako campusetako erregistro orokorretan aurkez daitezke; edo, bestela, urriaren 1eko 39/2015 Legeak, Administrazio Publikoen Administrazio Prozedura Erkidearenak zehaztutakoa betez.\nEskaera Gipuzkoako campuseko kanpo harremanetarako zuzendariari igorri behar zaio (eskaera orria: I ERANSKINA).\n(Beste leiho bat zabalduko du)I ERANSKINA (eskaera orria) (doc ,134,50 Kb)\nLehenengo saria, 2.000 eurokoa.\nBigarren saria, 1.500 eurokoa.\nHirugarren saria, 500 eurokoa.\n(Beste leiho bat zabalduko du)OINARRIAK (derrigorrezkoak irakurtzea) (pdf ,3,06 Mb)\n(Beste leiho bat zabalduko du)2017.12.15. EBAZPENA (pdf ,1,00 Mb)


Antzerki bide baten gogoetak | Antzerki bide baten gogoetak – iparraldekohitza\nekaina 3, 2022\nAntzerki bide baten gogoetak\n‘Garazin antzerki 3’ bere azken idazlana aurkeztu du Antton Lukuk. Garaziko lizeoko ikasleekin bi hamarkadaz muntatu antzezlanei buruzko gogoeta eta testu bilduma da.\nIñaki Etxeleku – Donibane Garazi\nAntton Luku idazleak eta Maiatz argitaletxeak Garazin antzerki 3 liburua aurkeztu zuten joan den astean, Donibane Garazin. Luisenea ostatuko gibeleko gela mukuru bete zen aurkezpenerako, adin orotako jarraitzailez eta, bereziki, ikasle ohiz. Garaziko Nafarroako ikastetxeko urteetan ikasleekin muntatu antzerkiei buruzko liburua da, Garazin antzerki izenpean argitaratu hirugarren atala. Lehena Gillom Irigoienen antzerki testuen bilduma izan zen. Bigarrena, Xebaxtien Ihidoi ezterentzubiar zenaren testuena. Bientzat, jada, Lukuk idatzi zuen aitzinsolasa.\n1995 eta 2015 urteen artean, Lukuk 22 antzerki muntatu ditu Nafarroako lizeoan euskal antzerkiaren egitea hautatu zuten ikasleekin. Denak ezin argitaratu, eta lau antzerki hautatu ditu Garazin antzerki 3 libururako —Doktor Novartis (2000), Globokop (2004), Falestina (2007) eta Ur (2011)—, aitzinsolas sakon bat idatziz aitzinetik. Egin beharreko hautu hori bidea zaio ibilbide horretan izan dituen antzerkiari buruzko gogoeten adierazteko. Zer gai aipatu, zer momentutan? Zer antzerki mota edo taula zuzendaritza bilatu nahi den dramaturgia ikertzeko? Lukuk metatu antzerki jakintzan esperimentaziorako gune eta uneak izan dira lizeoko urte horiek.\n“Metodoa sinplea izan da: irakurri ditut denak, 22 antzerkiak, eta irri egingarria da nola arra jiten diren berehala orduan ziren kezkak; zerk kateatzen ninduen”, esplikatu zuen Lukuk aurkezpenean metodoaz. Lehen antzerkia Ezkonduko ditugu izan zen, bigarrena Manuela, eta laster jin zitzaizkion barne gogoetak. “Ikaragarriko urradura izan zen Manuela eta Gerezitzea-ren artean. Nola aldatu zen hor antzerkia ene baitan, edo pentsatu baitut: ‘Bada sistema bat utzi behar dena'”. Euskal antzerkia aitzineko hamarkadetan izan zenarekin bukatzeko bihurgunea bezala. Zertaz idatzi antzerkia, zer euskara motarekin eta taula gainean nolako forma emanez?\nGaia atzematea bat da. Bestea, zer formatan muntatu taula gainean? Hor sartzen da taula zuzendaritza. “Zuzendaritza da antzerkia. Azkenean, testuak ematen dio abiapena; interpretazioa da ikusleen solasetan egoten dena, baina bada gibelean gauza bat egoten dena: hori zuzendaritza da”, zioen Lukuk.\nAntzerkiaz asko irakurria da Garaziko idazlea, hamarnaka antzezlan ikusi ditu antzokietan, kanpoan, eta antzerki forma ezberdinetako tailer edo ikastaroak egin ditu bere ibilbidean, egile gisa metatu duen esperientziaz gain. Antzezlan bat bukatu eta eman ondoan, zer hobetu, zer besterik saiatu jiten zitzaion burura beti, kontatu duenez; halaber, ikusi eta eragin dion antzezlan baten ondotik: “Ikusten duzu beste ikuskizun bat, eta erraten duzu: ‘Orain konprenitu dut!’. Baina ez dugu sekula konprenitua”. Ondorioz, antzerki taldearekin egin lanak “antzerkiz antzerki eramaten gaitu beste norabait”. Taula zuzendaritzaz dio “zuzendaritza borobilik” ez dela, “baina bada bide bat”.\nZuzendaritza horren bilaketan bada Lukuren antzerkigintzak beti bilatu duen gauza bat: irudi metaforikoa. Euskal irudimenean miatu eta zizelkatu irudi iradokitzailea, testuari josten zaiona. “Euskal antzerkia da hitza, baina metafora joko hori ere bai, irakurtzen baita hizkuntzan”. Antzerkilariak hori baitu bilatzen, maiz: antzerkiz taularatzen den horrek sor dezakeen zarrasta, inpaktua. “Literatura eta antzerkiaren arteko zubia horretan da: irudia ikusten duzu, gorputzak ikusten dituzu, eta [ikusle gisa] leitzen dituzularik gogora jiten zaizkizun irudiak kloskatzen dute batzuek besteekin. Horregatik du, batzuetan, antzerkizaleentzat hain txoke indartsua”.\n‘Ur’ antzerkiko irudi bat\nOholtzarat ekarri den antzerki testu bat argitaratu edo ez? Testuinguruan ezarri eta dramaturgiari buruzko gogoetak emateaz gain, lau antzerki testu horien plazaratzea erabaki du Lukuk. Duda ukan zuen momentu batez ez ote zuen hobe saiakera baten idaztea gogoeta horien paperean etzateko. Baina Maiatz argitaletxeko Emilio Lopez Adanek antzerki testu horiek literatura mailan zuten indarra erakutsi behar zela erranik, behar zutela “erreibindikatu antzerkiarendako gure lekua literaturan”, testuingurua eman die egileak antzerki testuei. “Helburua da antzerkia bilaka dadin irakurgai”.\nBeste galdera sakon bat dakar Lukuk Garazin antzerki 3-ko idazlanean: euskara eta euskal antzerkia gaur egun diren kinkan, nola segitu? Libertitzeaz-en (Pamiela, 2014), idatzi zuen aitzineko liburuan, inauterietako artedramari eta, bereziki, libertimenduari buruzko gako franko bildu zituen erabili nahiko zituenarentzat. Libertimenduak egin du bide geroztik, eta eskuin-ezker biderkatu dira. “Orain libertimendua dugu; badugu kaos hau, eta garen momentuan gara. Antzerkiak kasu ematen dio oraingotasunari. Behar da partitu dugunetik, garenetik eta erran nahi dugunetik”. Beraz, zer erran, gaur eta nola? Jorratzeko alor bat uzten du liburuan gogoko luketenentzat hausnargai: “Hau uzten badugu, nora joan nahi dugu? Sekula libertimendua baldin bada osatzen gaituena, asto-lasterrerat joan behar dugu”.\nAntton Lukuren ‘Garazin antzerki 3’ liburuko azala (Maiatz)\n“Atharratze hein horretara joatea anomalia bat da”\nBasaizeak hitzaldia antolatu du sexu erasoez informatzeko


Azpeitia: Hiru antzezlan izango dira gaurtik igandera Azpeitian - Noticias de Gipuzkoa\nAzpeitia: Hiru antzezlan izango dira gaurtik igandera Azpeitian\nOsasun arazoak tarteko, larunbatean egitekoa zen 'Hitzak txorabiatzen' obra bertan behera gelditu da\n– j. leon 04.11.2021 | 00:12\nAzpeitia – Udalak eta Kulturaz Kooperatibak elkarlanean antolatutako XXXIX. Euskal Antzerki Topaketen egitaraua aurrera doa eta gaurtik igandera bitartean mota ezberdineko hiru antzezlan (denak helduentzat) ikusteko aukera egongo da Azpeitian.\nHori bai, "osasun arazoak tarteko", larunbatean haur eta helduentzat izatekoa zen Pantzart konpainiaren Hitzak txorabia-tzen obraren emanaldia bertan behera gelditu da (sarrera erosita zutenei dirua itzuliko zaie).\nEdonola ere, Euskal antzerki Topaketen programari jarraipena emateko, Pez limbo taldearen Harri, orri, ar ikuskizunarekin gozatzeko aukera egongo da gaur. Bihar, berriz, Mauka konpainiaren Lurrun minez emanaldia ikusi ahalko da eta igandean Eromen produkzioaken Guateke ikuskizuna. Emanaldi guztiak 19.00etan hasiko dira Soreasun eta sarrerak Azpeitia.eus web gunean eros daitezke (5 eurotan).


Ingelesen hilerria — Eibar.ORG | Eibarko peoria\nHemen zaude: Hasiera / Blogak / Ingelesen hilerria\nLuistxo Fernandez 2012/04/22 11:30\nAlabak abesbatzean aurten ikasteko dituen kantuen artean mix berezi bat dago:\nWe are the world (Michaek Jacksonek talde handi batekin grabatu zuena)\nQuince años tiene mi amor (Duo Dinamico)\nPokerface (Lady Gaga, unplugged bertsioa!!)\nAlferrean (Bruno Mars)\nThe Lazy Song azken honen berri ez nuen. 250 milioi ikustaldi ditu Youtuben. Sekulako koreografia da, sekulakoa. Eta hitzak ere badu bere zera, prokrastinazioaren aro eder honetan.\nKontua da hau, ingelesez barik, euskaratu egin duela baten batek abesbatzean kantatzeko. Googleko bilaketek ez dituzte euskaratutako hitzak inon detektatzen, eta beraz, gordea gera dadin hemen kopiatuko dut, Alferrean:\nAlferrean pasa nahi dut eguna\nOhean etzanda nago\nTelefonorik ere ez, utzi mezua mesedez,\nZeren gaur ere ez dut ezer egun nahi\nSabaira begira pasako dut eguna.\nTelebista piztu, hau bai nire laguna\nInork ez dit eragotziko, ez!\nSofan etzanda nago, mantaren beroan,\ngustuko musika burrunda eroan\nnire gazteluan neu errege!\nEsango dut berriro, berriro, horrela delako\nBihar jaikiko naiz Wii-an jolasteko\nnire lagunekin kalera joateko,\negun bikaina izango da!\nAzterketetarako ikasi beharko nuke,\nlanean burubelarri, lanean jo ta ke\nhori gehiegi litzateke.\nEsango dut berriro...\nKafe Txinatarra, Asier Hormaza eta Kandido Urangarekin\nLuistxo Fernandez 2012/04/17 21:15\nEuskarazko antzerkia ikusten izan nintzen asteburuan. Kafe Txinatarra, Txalo Produkzioen lana, bi aktore taula gainean, Asier Hormaza eta Kandido Uranga. Bi aktoreen lana bikaina iruditu zitzaidan, profesional euskaldun primerakoak dira. Baina antzes-testuak apur bat ase gabe bezala utzi ninduen.\nEz naiz batere espertoa, baina badirudi Ira Lewis-en aktore-lanari zukua ateratzeko pieza bat dela (zinera ere eraman izan da Chinese Coffee), tete-a-tete interpretatibo bat, eta gaiaren aldetik ere, kreazioaren eta testu baten ibilbide zailaren inguruko hausnarketak ere baditu bere baitan. Oso teatrala beraz. Istorio hori gorpuzten, dialogoetan ñabardurak eta txinpartak ateratzen, elkarrekin eta elkarren kontra imintzio eta errepliketan, Uranga eta Hormaza oso oso ondo. Baina era berean, ai, sentsazio bat barruan, teatraltasun hori teatreroei erakargarri izan arren, ez ote den apur bat hotzagoa publiko orokorragoarentzat. Nik halaxe sentitu nuen, kontraste egin zidan barruan abenduan ikusitako beste bi piezarekin (La Revoltosa zarzuela eta Arra Arraroa, Oier Guillanena), zeinak ikuslearen (neure) gozamenerako lan gisa hartu nituen.\nEnfin, 2012tik tumblr bat ere badut eta bertan kontsumitzen dudan kultura aipatzera behartuta sentitzen naizenez, han erreferentzia gordetzeko, hemen berba hauek idazteko beharra sentitu dut.


Kirol ereduaren eta baliabideen gaineko hausnarketa eskatu du EH Bilduk - Aretxabaleta - Goiena.eus\nKirol ereduaren eta baliabideen gaineko hausnarketa eskatu du EH Bilduk\nMirari Altube 2016-09-22 16:03\nPrentsaurreko bidez adierazi dute EH Bilduko zinegotziek kirolaren gaineko hausnarketaren eta plangintza orokor baten beharra. Kiroldegi aurreko orubean zazpiko futbola jokatzeko zelaia egiteko asmoaren berri komunikabideen bitartez izan dutela diote, eta horren aurrean herritarrekin "hainbat gogoeta konpartitu" nahi izan dituzte.\nUdal gobernuak izandako kudeaketa "ez dela gardena" izan diote: "Asmo horren berri uztailean, kalean, entzun genuen. Ondoren kirol zinegotziari galdetuta erantzuna izan zen ez zegoela ezer itxita eta oraindik erabakitzeko zeukatela. Iraileko kirol batzordean hori lantzeko konpromisoa hartu zuen, baina batzordea oraindik ez da sortu eta mediotan jaso dugu EAJren asmoaren berri".\nGaineratu dute eztabaidatzeko dagoela zein kirol eredu nahi den eta zenbat baliabide erabili behar diren horretarako: "Kiroldegiko mailegua eta gastuak kontuan hartuta Udal aurrekontuaren %20 hartzen du kirolak; hortaz, kirol arloan inbertsio berriak egiteko egoeran gaude?".\nAlmen ikastetxeko futbol zelaia\nEta Udal gobernuari eskatu diote "plangintza orokor bat, ikuspegi globalarekin eta koordinazioarekin": "Azbe izan zen lehenengoa eta aurrera egin zuen, orain hau etorri da eta aurrera. Baina zeintzuk dira gobernu honen lehentasunak? Gure susmoa da nahiago dutela ondo saltzen diren gauzak bakarrik egitea".\nEra berean, jakinarazi dute UDAk mahai-gainean jarri dituen beharrak ulertzen dituztela, baina gaur egungo zelaiaren eta egon daitezkeen aukeren gaineko ikerketa egin beharra dagoela. Gainera, Almen ikastetxeko futbol zelaia konpontzeko gogoaren berri bazuela Udal gobernuak diote: "Ez da hobe eginda dagoena konpontzea? Aretxabaletako eta Eskoriatzako udalen, UDAren, Arizmendiren eta diputazioaren artean planteamendu txukunagoa, merkeagoa eta logikoagoa egin daiteke".\nHori horrela, Udal gobernuari eskatu diote "lehentasunen berri emateko eta herriko plangintza orokor bat gogoz bultzatzeko. Elkarrekin herri hobe baten alde lan egiteko gertu" agertu dira EH Bilduko kideak, eta gonbidapena ere egin diote: "Gure ekarpenak kontutan hartzeko, proiektuak zerotik gardentasunez lantzeko eta herria osotasunean ikusteko".


8 aholku zure Android telefonoa ziber mehatxuetatik salbatzeko | Androidea\nMiguel Gaton | | Segurtasuna\nKonturatzen al zara guztiaz? telefono mugikorrean gordetzen dituzun datuak eta informazio pribatua? Argazkiak, bideoak, Interneteko arakatze historia, mezuak eta baita pasahitz pribatuak ere! Zure telefonoa oso merkantzia preziatua da lapur eta hackerentzat. Baina ez kezkatu! Zorionez, badaude batzuk zure datuak babesteko egin ditzakezun gauzak mehatxu zibernetikoak. Ohar zaitez azpian 8 aholku oso erabilgarri emango dizkizulako zure Android telefonoa seguru mantentzeko. Prestatuta? Goazen hara!\n1 1. Ezarri oso pasahitz sendoa\n2 2. Erabili VPN bat\n3 3. Mantendu zure mugikorreko sistema eragilea eguneratuta\n4 4. Kontuz aplikazioak deskargatzearekin\n5 5. Kontrolatu aplikazioei ematen dizkizun baimenak\n6 6. Instalatu birusen aurkako bat zure mugikorrean\n7 7. Enkriptatu telefono mugikorra\n8 8. Erabili Google Play soilik deskarga denda gisa\n1. Ezarri oso pasahitz sendoa\nEz al zenuke zure etxeko atea zabalik utziko inor sartzeko arriskuarekin? Beno, hori da mugikorrarekin egingo zenukeena pasahitz sendoa ezartzen ez baduzu. Nire lehen aholkua da zure Android telefonoan lehen segurtasun geruza bat jartzea, irristakorra den eredu baten ordez PIN edo pasahitza ezarriz.\na VPN Android-erako hackerrak eta ransomware erasoak urrun ditzake. VPNa babestu zure pribatutasuna tunel bat jarri telefonoaren eta Interneten artean. Horrela, telefonoaren bidez Wi-Fi publiko edo ireki batean egiten dituzun jarduerak babestuta egongo dira.\n3. Mantendu zure mugikorreko sistema eragilea eguneratuta\nEguneratzeak zure telefonoarentzako ezaugarri berriez hornituta datoz, baina baita ere segurtasun konponketa garrantzitsuak. Horregatik, ezin duzu telefonoa zaharkituta egotea baimendu.\n4. Kontuz aplikazioak deskargatzearekin\nHurrengo aholkua ordaintzea da arreta jarri telefonoan instalatzen dituzun aplikazioei. Hor daude gehienak malware horrek mugikorrei eragiten die. Hori dela eta, 3 gauza gomendatzen ditut:\nInstalatu benetan behar dituzun aplikazioak\nSé baimenen jakitun Zer ematen duzu mugikorrean aplikazio bat instalatzean?\nInstalatu aplikazioak Google Play-tik soilik, Android-erako aplikazio denda ofiziala.\n5. Kontrolatu aplikazioei ematen dizkizun baimenak\nAurretik aipatu nuen gai hau, baina oso garrantzitsua dela uste dut, puntu esklusiboa eman nahi niola. Batzuetan ez gara transferitzen ari garen datu pribatuen berri aplikazioen arabera, gure gailuetan instalatzeagatik soilik.\nBatzuetan inoiz erabiltzen edo erabiltzen ez ditugun aplikazioek noizean behin bakarrik izaten dituzte sarbidea gure argazki eta bideoetara. Horretaz jabetzea ezinbestekoa da. Ez baduzu ezer zure truke enpresei zure datu pribatuak oparitzen ibili nahi, onena da hori egiaztatu zure Android telefonoan aktibo dauden baimenak instalatu dituzun aplikazioetarako.\nHorretarako Ezarpenak / Aplikazioen jakinarazpenak / Aplikazioen baimenak atalera joan behar duzu. Aplikazioekin eta dituzten baimenekin zerrenda bat ikusiko duzu eta horiek aldatu ahal izango dituzu.\n6. Instalatu birusen aurkako bat zure mugikorrean\nSegurtasun aplikazio batzuk daude, esate baterako birusen aurkako birusa horri esker, segurtasun geruza gehigarria jar dezakezu zure mugikorrean malware eta phishing-etik libre egon dadin. Jakina, ziurtatu instalatzen ari zaren birusen aurkako segurtasuna eta enpresa fidagarria dela. Erremedioa ez da gaixotasuna baino okerragoa izango.\nSegurtasun aplikazioak ere badaude, lapurreta edo galera izanez gero zure mugikorrera sartzeko, datuak gordetzeko eta bertan kokatzeko ere.\n7. Enkriptatu telefono mugikorra\nGaur egun oso ohikoa da telefonoek enkriptatze funtzio integratua izatea. Enkriptatze prozesuaren bidez egiten dena da bihur itzazu telefonoaren datuak guztiz irakurri ezin daitezkeen datuak zure pribatutasuna bermatuta egon dadin.\nEnkriptatzeko pasahitza ezarri beharko duzu eta kontu handiz ibili beharko duzu honekin, kasu askotan enkriptatze pasahitza oker sartzeak telefonoan dituzun datu guztiak automatikoki ezabatzea eragiten baitu.\nHori ikusita, nire gomendioa da segurtasun kopia bat egitea.\n8. Erabili Google Play soilik deskarga denda gisa\nLehenago hitz egin genuen horretaz, baina puntu hau ere oso garrantzitsua da, puntu nagusia izatea merezi duela. Gomendatzen dizut deskargatu aplikazioak Google Play-tik soilik Ezezagun edo kanpoko guneetatik aplikazioak deskargatzeak zure gailuaren segurtasuna larriki arriskuan jar dezake.\nErasoak jasan ditzaketen telefono mugikorretan ahultasunak aurkitzen dira etengabe, beraz, ezinbestekoa da albisteen berri izatea eta telefonoa ahalik eta seguruena izatea.\nZelan zaude zure mugikorraren segurtasuna bermatuz? Aurreko aholkuetako aukeraren bat erabiltzen al duzu?\nArtikuluaren bide osoa: Androidea » Tutoretzak » Segurtasuna » 8 aholku zure Android telefonoa ziber mehatxuetatik babesteko


Clive Sinclair hil da, ZX Spectrum ordenagailuaren sortzailea Sustatu.eus - Teknologia albisteak\n2021-09-17 : 08:30\nClive Sinclair ingeniari, asmatzaile eta enpresaburu ingelesa hil zen atzo Londresen, 81 urterekin. Sinclair Research enpresaren sortzailea izan zen, eta etxe horren 1980ko hamarkada hasierako produktu bat, ZX Spectrum ordenagailua, funtsezkoa izan informatika etxeetara iristeko, bereziki gazte eta nerabe askoren eskuetan programazioaren eta informatikaren potentzial sortzailea ikusarazteko eta grina pizteko.\nSpectrum hark eragin zion zirrara hori deskribatu zuen duela urte batzuk Igor Leturia informatikari euskaldunak bere blogean: "Nik 1984ko udan ezagutu nuen, 13 urterekin. Familia guztia egon ginen hilabetez Londresen oporretan, hango familia batekin etxe-trukea eginda, eta hangoen lagun batzuen etxean ezagutu nuen Spectrum-a. Jet Set Willy apartarekin jolasteko aukera izan nuen. Maiteminduta geratu nintzen harekin! Handik hilabete batzuetara aitak erosi zigun bat, etorkizuna ordenagailutan zegoela-eta (eskerrik asko, aita!). Harekin hasi nintzen programatzen, eta gaur arte..."\nSpectrum-aren zenbait modelo kaleratu ziren, eta oinarrian plastikozko teklatu bat zen, hori zen dena: irudiak ikusteko telebista batera lotu behar zenuen, eta memoria gordetzeko kasete-aparailu batera. Lehen modeloak lanerako 16 Kb-ko RAM memoria urriarekin funtziotzen zuen, baina laster pixkat indartsuagoa zen 48 Kb memoriakoak irten ziren. Gaur egunean, 2021ean, 4 Gb RAM memoria duten telefono bat tipiko samarra da, prozesatzeko gaitasunean milioi bat bider indartsuagoa. Igor Leturiak azalduta" 8 biteko mikroprozesagailua zeukan eta 48K-ko memoria besterik ez, eta gainera horietatik 16K sistema eragilearentzat ziren (Basic editore eta interprete eta guzti!) eta beste 8K memoria grafikoarentzat. (...) Baina memoria horretan eta 8 kolorerekin pantaila ugaritako 3D jokoak ere egiten ziren! Hori bai dela ingeniaritza... Gainera oso joko onak ziren, nik oraindik ordukoen nostalgia dut, oraingo guztiak berdinak iruditzen zaizkit."\nFan dedikatuak sortzeko gaitasun horrekin, Clive Sinclai eta bere enpresaren arrakasta informatikoa berehalakoa izan zen 1980eko hamarkadaren lehen erdian, baina 1985ean enpresa paralelo batekin beste jarduera batean zentratzea erabaki zuen: Sinclair Vehicles, eta horrekin beste produktu aurreratu eta "bisionario" bat sortu zuen, Sinclair C5 hiru gurpileko ibilgailu elektrikoa.\nBaina C5-a hutsegite erraldoia izan zen, eta aldi berean ordenagailu pertsonalen merkatua produktu aurreratuagoekin bete zen, eta 1990erako Sinclairren enpresak hiru lagun zituen, bera eta bi langile. 1990eko hamarkadan bizikleta elektrikoak eta tolesgarriak egiten saiatu zen (gaur egunean ohikoak horiek ere), baina horretan ere huts egin zuen.\nSinclairrek ez zuen profil publiko handirik izan 21. mendean: Internet ez zuela gogoko esan zuen, eta ordenagailurik ere ez zuela erabiltzen. Hala ere, tresna hauen garapenak asko zor diote gizon horri.


Zirkumnabigazioa | Elkano 500\nIrailak 20an espedizioa San Lucar de Barramedatik irten zen (Cadiztik), Ekialdeko Indiako itsas pasabidea bilatzeko asmotan. Honen bitartez, Tordesillasko trataduak zioen bezala, gaztelako itsasoak zeharkatuz, espezien irlara iritsi nahi zuten mendebaldeko ibilbidetik, aurretik Cristobal Colonek aurkitu egin zuen bezala.\nXVI , mendea. Espeziak.\nEspeziak balio haundiko produktuak ziren. Bere prezioa urrea baino gareztiagoa zen. Komertzioa bi potentzia handien bitartez kontrolatua zegoen, Espainiako eta Portugaleko erreinua. Beraien arteko gatazkak ekiditzeko hitzarmen bat sinatu zen. Hitzarmen hau Tordesillazko tratadua izenez ezagutzen da eta honen arabera mundua bi zatitan banatuta geratzen zen. Mundua bitan banatzen zuen zuzen hori Cabo Verdeko irlatik 370 legoatara kokatzen zen. Mendebaldea Espainiako erreinuaren eskutan zegoen eta ekialdea berriz, Portugalen eskutan.\nItsasontzi bat beste herrialdearen muga barruan harrapatzen bazuten bere tripulazioa hilez zigor zezaketen. Portugaldarren itsas mugetan sartzea ekiditzeko, oso garrantzitsua zen espezien irletara iristeko bide alternatibo bat bilatzea.Magallanesen espedizioaren helburu nagusia Ibilbide berri hau bilatzea zen.\n1519, Amets baten hasiera\nSanlucar de Barramedatik 5 itsasontzi irten ziren:“Trinidad”, “Victoria”, “San Antonio”, “Concepción” eta “Santiago”. Tripulazioa jatorri ezberdinetako 265 gizonez osatuta zegoen. Elkano Concepción itsasontzian itsasoratu zen maisu moduan.\nKanariar irletan hornitu ondoren, bidaia hasi zuten mendebalderuntz. Urriaren hasieran Cabo Berdeko irlara iritsi ziren. Ondoren, bidaia jarraitu zuten Argentina hegoaldeko San Julián errekaren ibai-ahora iritsi arte. Bertan, negua pasatzen geratu ziren. Bertan Magallanesek Juan de Cartagenak burutu eta Elkanok lagundutako altxamendu bati aurre egin behar izan zion. Altxamendua amaitzean bi itsasontzi galdu zituzten: Santiago, arinena, ekatiz batek txikitu zuen eta San Antionio itsasontziak ez zuen jarraitu nahi izan eta etxera bueltatu zen. Bidaia jarraitu zuten Once Mil Vírgenes lurmuturrera iritsi arte. Hemen ozeano Pazifikora iristeko igarobide bat bilatzen hasi ziren. Magallanesek aurretik aurkitutako itsasartea bilatu zuten, ustez, Amerikako beste aldera joko zuena.Horrela izan zen, eta Magallanesen homenez. Magallanesen itsasartea izena ipini zioten. Ozeano pazifikoan barrena igaro ziren. Ozeano Pazifikoa Damen itsasoa ezizenez ezagutzen zen bertan zeuden haize leunengatik. Hiru hilabeteren buruan elikagai fresko eta ur gabe nabigatu zuten, tripulazioak gosea eta eskorbutoa jasaten zuen bitartean.\n1521 Elkanok agintea hartzen du\nEspedizioa Filipinar irletara iritsi zen. Apirilak 27an Magallanes hil zen Mactan irlan Lapu-Lapu agintaria buru zuen borroka baten ondorioz.\nIrailaren bukaeran 2 itsasontzi eta 150 gizon bakarrik geratzen ziren. Gonzalo Gómez de Espinosa espedizioko eta Trinidad itsasontziko kapitan izendatu zuten. Elkano diruzain eta Victoria Itsasontziko kapitain izendatu zuten.\nAzaro hasieran espedizioa Moluca irletara iritsi zen, espezien irla deitua.Tidorren beren merkantzia espezia desberdinez aldatu zuten. Portugesen gertutasuna zela eta, eta Trinidade itsasontziaren egoera larria kontutan hartuta, espedizioko agintariek Panamarako bidea hartzea erabaki zuten. Victoria itsasontziak mendebaldeko ibilbidea hartu zuen ur Portugesak zeharkatuz, Espainiara iritsi nahian.\n1521ko Abenduak 21ean Victoria Itsasontzia itsasoratu zen 47 europearrez eta 13 indigenaz osatutako tripulazio batekin. Probisio gutxi zuten arren ez zuten portu ezagunetan hornitu nahi izan Portugaldarrei zieten beldurragatik.\n1522, Primus circumdedisti me\nVictoria itsasontzia Sanlucar de Barramedara heldu zen. Espedizioa hasi zuten 265 gizonetatik 18 bakarrik iritsi ziren 4 indigenekin batera. El viaje había durado tres años y catorce días y habían recorrido 14.000 leguas.A su llegada, los navegantes fueron en procesión hasta la Virgen que lleva el nombre de su barco, Victoria, y transcurridos dos días partieron hacia Sevilla, donde dieron gracias ante la Virgen de la Antigua, en la Catedral.\nTrinidad itsasontzia ez zen inoiz Europara itzuli Portugaldarrek preso hartu bait zuten. Carlos V enperadoreak bizirik iritsi zirenak agurtu zituen Valladoliden. Elkanori urrezko 500 dukadotako urteroko errenta bat eman zion, baia ez zuen inoiz jaso.Horren ordez bere itsasontzia kanpotarrei saltzeagatik zeukan zigorra barkatu zion eta armarri bat eman zion non gandor batean “primus circumdedisti me” hitzak idatzita zeuzkan.


IK4-IKERLANek bere doktoregaien lana aitortu du | IKERLAN\nIK4-IKERLANek bere doktoregaien lana aitortu du\nUne honetan, zentroak 34 tesi ditu martxan bere hiru ikerketa lerro nagusietan. Bere ikertzaileen prestakuntza kualifikatuaren aldeko apustua da zentroaren estrategiaren ardatzetako bat.\nIK4-IKERLANek Doktoregaien Jardunaldi bat egin du, Orona Fundazioan, zehazki, Hernaniko Orona Ideon. Ekitaldi horrekin, IK4-IKERLANek “gure doktoregaiek egiten duten lana eta ahalegina eskertu eta balioetsi nahi izan du, beraien tesien bitartez lortzen dituzten emaitzen garrantzia eta gizarteari egiten dioten ekarpena azpimarratuta”, adierazi du Ion Etxebarriak, IK4-IKERLANeko Pertsonen zuzendariak. Ekitaldian 120 lagun baino gehiago bildu dira, tartean doktoregaiak, tutoreak, ikertzaileak eta beste gonbidatu batzuk.\nGaur egun, IK4-IKERLANek 34 tesi ditu martxan; zifra hau orain arte zentroak eginiko 80 tesiei gehitzen zaielarik, eta erakusten du historikoki zentroak bere ikertzaileen prestakuntza kualifikatuaren alde egin duela estrategikoki. Izan ere, zerbaitegatik izango da IK4-IKERLANek “milioi bat euro baino gehiago inbertitu zuela 2017an bere ikertzaileen prestakuntzan”, zehaztu du Etxeberriak. Horrela, IK4-IKERLAN “leku ezin hobea da doktoretza tesi bat egiteko”, industriaren benetako premietara eta pertsonen konpetentzien eta ezagutzen garapenera erabat bideratuta dagoelako.\nEsperientziak eta ezagutzak partekatzeko jardunaldia\nJardunaldian hainbat hizlarik parte hartu dute, IK4-IKERLANen doktoretza bat egiteak eman dizkien esperientziak eta horrek esan nahi duenaz dakitena partekatzen.\nIon Etxeberriak doktoregaien garrantzia nabarmendu du, doktoregaiek zentroaren misiorako duten garrantzia, alegia, eta tesia egitearekin eduki duen bizipen pertsonala ezagutarazi du.\nEkitaldiak, halaber, gonbidatu berezi bat eduki du, Ricardo Diez Muiño, Donostia International Physics Center (DIPC) erakundeko zuzendaria. Ricardok El valor de ser doctor hitzaldia eman du eta balentria, pertseberantzia eta erantzukizuneko dosi bat injektatu du bertaratuen artean.\nJardunaldia Irune Agirren hitzekin jarraitu da. Irune zentroko Sistema Txertatu Fidagarrien Arloko ikertzailea da, eta bere tesia amaitu du berriki. Hitzaldi bitxi batekin, Phinally Done, berak egindako ibilbidea erakutsi du eta beraiei gero eta ezagunagoa egiten zaien errealitate bat hurbildu die bere lankideei.\nBukatzeko, doktoregaiek beraiek batuta hartu eta egiten ari diren tesiaren alderdirik garrantzitsuenak azaldu dituzte, poster saio baten bidez, bakoitzak bere lana azalduta.\nHitz batean, informazio baliagarriz betetako eguna izan da, non IK4-IKERLANen hiru ikerketa lerro estrategikoen barruan -Elektronika, Informazio eta Komunikazioaren Teknologiak, Energia eta Potentzia Elektronika, eta Fabrikazio Aurreratua- garatu diren tesien berri eman den. Doktoretza IK4-IKERLANen moduko zentro batean egiteak dituen berezitasunak balioesteko ere balio izan du jardunaldia.\nHemen daude jasota IK4-IKERLANen doktoretza egiteko egun dauden eskaintzak.


Debagoieneko AEK euskaltegiak udako ikastaroak eskaintzen ditu | Mondraberri Arrasateko Ataria\nHasiera Kultura EUSKALGINTZA Debagoieneko AEK euskaltegiak udako ikastaroak eskaintzen ditu\nBeheko testua eta kartela: AEK.\nNeguko ikastaroak bukatzen ari dira eta egoera berrira moldatuta, azken hilabeteotan ia klase guztiak etxetik eman behar izan dituzte AEKn, bideokonferentziaz, etxeko lanak bidalita, tutoretzekin… Horretan trebatu behar izan dute bai ikasleok eta bai irakasleok ere. AEKn aurrez aurreko eta taldekako irakaskuntza da oinarrizkoa, eta horri begira jarrita, komunikazioa bermatzeko bidea jorratu dute eta nahikoa pozik daude lortutakoarekin. Ekainean, aukera zabaldu zitzaienean, gainera, aurrez aurreko klaseak eta tutoretzan ematen jardun dute, hau da, taldeko ikasleak multzo txikietan bildu euskaltegiko geletan, horren eskaria eta beharra ikusi zutelako, kasu askotan.\nUda dator eta aurten bi ikastaro antolatu dituzte, biak 45 orduko trinkoak, B2 maila lortzeari begira bata eta C1 lortzeari begira bestea. Ikastaro hauek 19-20 ikasturtean euskaltegiren baten matrikulatuta egon diren eta azpimaila lortu dutenentzat da, hau da, egiaztatzea lortzeko bidean geratu direnentzat. Uda garaian ikastea eta aisialdia uztartzeko aukera behar dela uste dutenez, 3 asteko ikastaroak antolatu dituzte, egunean 3 ordukoak, uztailean eta irailean. Lehenbizikoa ekainaren 29tik uztailaren 17ra izango da, eta bigarrena abuztuaren 31tik irailaren 18ra. Biak goizeko 9etatik 12etara eskainiko dituzte, baina beste ordutegi aukerarik ere egon liteke eskaria balego. Matrikula egiteko Iturriotz kalean dagoen euskaltegira joan daiteke jendea, goizez 11etatik 1etara eta arratsaldez 5etatik 7etara. Dena dela harremana egin liteke 943 770369 telefono bidez edota arrasate@aek.eus era idatzita. Matrikulatzeko epea uztaileko ikastarorako ekainaren 26an bukatuko da, eta irailerako, ordea, bulegoan uztailaren 17ra arte eta e-postaz abuztuaren 27ra arte.\nBestalde, Aurrematrikulazio kanpaina ere martxan dute 2020-21 ikasturterako. Betiko eskaintza bermatuko dute, aurrez aurre taldeka zein autoikaskuntza tutoretzekin eta mintzasaioekin edo on- line ikastaroak. Aurrez aurrekoetarako egoera une baterako okertuko balitz udara honetan prestakuntza berezia jasoko dute irakasleok, taldeak banatuta eta jardun biko eran ikaskuntza egoki eta profesionalki emanda ikasle guztiak artatzeko haiek dituzten aukerak eta baliabideak kontuan hartuta. Aurrematrikula egiten duenak, %5eko deskontua izango du eta epeetan ordaintzeko aukera gehiago. Gainera, ikastaroa hasi aurretik ezingo balu, edozein arrazoi dela ere, eta hasi baino lehen abisatzen badu jarritako diru guztia itzuliko zaio. Aukera hau baliatzeko epea uztailaren 8ra artekoa da.


Eukaliptoaren inbasioa salatuko dute bihar, Euskadiko Basogintza Elkarteen Konfederakundearen aurrean - Amurrio - Aiaraldea.eus\nEukaliptoaren inbasioa salatuko dute bihar, Euskadiko Basogintza Elkarteen Konfederakundearen aurrean\nAitor Aspuru Saez 2021-03-23 09:25\nBaso Biziak taldearen aurkezpen irudia.\nBaso Biziak elkarteak elkarretaratzea eta prentsaurrekoa egingo ditu bihar 16:45ean Amurrio Antzokian, eukaliptoaren hedapen desegokia salatzeko. Euskadiko Basogintza Elkarteen Konfederakundeak antolatutako jardunaldiekin bat egingo du mobilizazioak.\nBaso Biziak taldeak deialdi publikoa zabaldu du biharko. 16:45ean kontzentrazioa egingo dute Amurrio Antzokian eta, horrez gain, prentsaurrekoa. Bioaniztasuna aldarrikatzen duen kolektiboak "eukaliptoaren neurririk gabeko hedapena" salatuko du eta, bide batez, eskualdeko hainbat jende erakarri nahi du, sarea sortzeko eta jarduera gehiago prestatzeko.\nTaldeak azpimarratu du eukaliptoaren landaketa biderkatu dela azken 10 urteotan Aiaraldean eta zenbait datu aipatu dituzte hori adierazteko. Izan ere, 2010ean 338 eukalipto hektarea zeuden eskualdean. 2016an 867 ziren, eta 2018an, aldiz, 1.034. Iaz eukaliptoek okupatutako zabalera 1.789 hektarea ziren. Hau da, %529 hazi da 10 urtetan espezie inbaditzaile horren presentzia.\nBasogintzaren industriaren aurrean\nBaso Biziak ez du kasualitatez biharko eguna hautatu mobilizazioa deitzeko. Hain zuzen, Euskadiko Basogintza Elkarteen Konfederakundeak Amurrio Antzokian egingo duen jardunaldia ere salatu nahi dute.\nTaldeak azaldu duenez, basogintzaren industriak Luis Gil ekarriko du bihar Aiaraldera. Madrilgo Unibertsitate Politeknikoko katedradunak sortu zuen txostena eukaliptoa espezie inbaditzailea ez izendatzeko Galizian, nahiz eta erakunde publikoko batzorde zientifikoak kontrakoa eskatu.\nBaso Biziak taldeak honakoa erantsi du: "Estatu espainiarreko Consejo Superior de Investigaciones Cientíticas-ek (CSIC) eukaliptoaren eragin kaltegarriak jasotzen dituen txostena egin du. Hala ere, Luis Gil da zuhaitz espezie horren alde egiten duen zientzialari bakarra, besteak beste, basogintza industriak berak ordaindu diolako".\nBasoa Fundazioak, bestalde, txioa zabaldu du aferari buruz, azpimarratuta jardunaldien helburua dela eukaliptoaren landaketei buruzko ikuspegi zabalagoa lantzea.\nEuskadiko Basogintza Elkarteen Konfederazioak baso jabe elkarteak batzen ditu, ez paper industria.\nDenei irekitako jardunaldia, eukalipto landaketen harira ikuspegi zabalago eta sakonagoa izaten laguntzeko da.\nHain zaila al da edabide publiko batean hori ere azaltzea ? https://t.co/S1EiXKxLkr\n— Basoa Fundazioa (@Basoa_F) March 23, 2021\n"Uhandre Amurrioko Baso Biziak" plataforma sortu dute, eukaliptoaren ingurumen kalteak bistaratzeko\nIzar Mendiguren Cosgaya 2021 urt 21 Amurrio\nUhandre Amurrioko Baso Biziak ekimenak eukaliptoaren hedapenak eragindako ingurumen kalteak jorratzea izango du helburu.


Animalien Tratu Etikoaren Aldeko Jendea - Wikipedia, entziklopedia askea.\n(«PETA» orritik birbideratua)\n1980ko martxoaren 22a\nNorfolk (Virginia), AEB\nAnimalien Tratu Etikoaren Aldeko Jendea (ingelesez People for the Ethical Treatment of Animals edota PETA) Animalien eskubideen alde jarduten duen estatubatuar erakunde bat da. Egoitza nagusia Virginia estatuko Norfolk hirian du. Irabazteko asmorik gabeko erakundea da eta 300 langile ditu, erakundearen arabera mundu osoan 3 milioi kide eta jarraitzaile omen ditu. Honako leloa du: "animaliak ez dira geu elikatzeko, jazteko, haiekin esperimentatzeko, edota edozein modutara menpean hartzeko ere."\n1980ean Ingrid Newkirk eta Alex Pacheco ekintzaileek sortu zuten.\nAnimalien eskubideak azken muturreraino defendatzen dituzte: zezenketa, txakur, idi eta oilar demak, eta animalien esperimentazioaren aurka egoteaz gain, animalien hiltegien, aziendadun baserrien, animali haztegi, maskota denda eta ganadu azoken aurka ere badaude, gainera animaliak jateko hiltzea, arrantzatzea edota maskota gisa edukitzearen aurkako kanpainiak ere burutu dituzte.\nAEBetan gain beste munduko hainbat herrialdeetan ere ordezkaritzak baditu, tartean Alemania, Erresuma Batua, Espainia, Frantzia, Kanada, Herbehereak, India, Italia, Txina,\nEuskal Herrian nagusiki urtero erakundeko kideak Iruñeko Sanferminetan zezenketa eta zezen lasterketen aurka biluzik manifestatzeagatik ezagunak egin dira.\nPETAren webgunea (Ingelesez)\nMultimedia: People for the Ethical Treatment of Animals


Joxe Aranzabalen errorea errepikatu du Inaki Irazabalbeitiak bloga zabaltzean — Eibar.ORG | Eibarko peoria\nHemen zaude: Hasiera / Blogak / Ingelesen hilerria / Joxe Aranzabalen errorea errepikatu du Inaki Irazabalbeitiak bloga zabaltzean\nJoxe Aranzabalen errorea errepikatu du Inaki Irazabalbeitiak bloga zabaltzean\nLuistxo Fernandez 2005/03/02 11:19\nJoan den astean Inaki Irazabalbeitia blogintzari buruzko ebento batean ikusi nuenean (Jose Luis Orihuelaren hitzaldi bat), pentsatu nuen: honek badu zerbait buruan. Bai. Bloga hasi du, eta oso interesgarri izateko itxura du blog horrek, gainera.\nBaina Bloggerren hasi du bloga. Orihuelak promozionatutako tresnan. Duela lau hilabete, Orihuelaren beste hitzaldi batean izan zen Joxe Aranzabal, eta hark ere, hara!, Bloggerren hasi zuen Faroa. Errore hura aurpegiratu nion Aranzabali, eta orain berriro aurpegiratzen diot Irazabalbeitiari.\nZe behar ote du Googlek, euskaldunok gure edukia doan hari emateko? Benetan bihotz-zabalak gara, gure edukia munduko behartsuenei doan ematen... Blogger Googlerena baita, eta Bloggerren idazten duguna norena ote? Hasieran artikulu bat edo bi, eta haiek izan ditzaketen erantzunak: ez dirudi asko. Baina lau hilabeteko jarduna, ehundaka mila karaktere ziren dagoeneko Faroak Bloggerren bildutakoak. Berreskuratu ditugu, script batzuk martxan jarri eta Goiena.net-eko blog komunitatera ekarri dugu Faroa, eta edukia bere jabe legitimoari itzuli diogu, Joxe Aranzabali, Goienan ez bakarrik erakundeak, blogariak ere bere edukiaren kontrola izango baitu.\nTira, kendu diogu Faroa Bloggerri. Ez dakit Joxek bakarrik asmatuko ote zuen. Ez da beti erraza izaten: Eibartarrak zerrendako 6 urteko jarduna Yahoo-ren hatzaparretatik hartu, eta tresna eta jabego beregainera ekartzea dexenteko lana izan zen.\nOrain Ixinet - Izarren Hautsa hasi da elikatzen IÃ±aki Irazabalbeitia. Google puzten bere jakintzarekin. Eta Elhuyarreko blogak? ez dago holakorik. Elhuyarreko blogariak badaude, eta ez dira txarrak, baina etxetik kanpo dihardute komunikazioa eta dibulgazioa egiten... Hau gertatzen zaio zientzia-dibulgazioan eta kanal anitzeko euskarazko komunikazioan (Internet, papera, TB) dagoen enpresa azkarrenetako bati. Informazio zientifiko-teknikoa blogosferan beste hainbat alor baino dexente aurrerago doanean, Euskal Herrian alor horretan adi ibili beharko lukeena geldi oraingoz.\nEdozein modutan, etorriko dira Elhuyarreko blogak, nik ez daukat dudarik, bihar ez bada etzi. Zenbat eta beranduago, orduan eta zailago Izarren Hautsa Googleren hatzaparretatik blog.elhuyar.com-era eroateko.\nNik ez nuke arazorik izango nire bloga bloggeretik kanpo jartzeko hori egiteko bidea eta laguntza ematen badizkidazu.\nJoxe Aranzabalen errorea aipatzen duzu, Luistxo. Bistan da ikuspuntu desberdinak ditugula kontu horretan. Orain nago hasieran egon nahi nuen lekuan: Goiena.net-en. Hasieran, baina, hori ez zen posible izan, eta orduan Bloggerrera joan nintzen, eta, egia esan behar badizut, ondo etorri zitzaidan esperientzia, aukera eskaini baitzidan bloga beste modu batean ikusteko.\nZuk aipatzen duzun arriskua, bestalde, hor dago, artikuluen gaineko kontrola galtzeko aukera. Nik, zuei esker, konpondu dut, eta, hor bai, ez daukat zalantzarik nik neuk bakarrik ez nukeela aldaketa hori egingo, eta hain txukun, gainera. Beraz, esker mila berriro ere.


Larressingle - Wikipedia, entziklopedia askea.\nXavier FERNANDEZ (2014-2020)\n43° 56′ 41″ N, 0° 18′ 37″ E / 43.9447°N,0.3103°E / 43.9447; 0.3103Koordenatuak: 43° 56′ 41″ N, 0° 18′ 37″ E / 43.9447°N,0.3103°E / 43.9447; 0.3103\nBeaumont, Cassaigne, Condom, Larroque-sur-l'Osse eta Mouchan\nLarressingle (frantsesez eta ofizialki: Larressingle) Okzitaniako udalerri bat da. Administratiboki Frantziako Gers departamenduan dago, Okzitania eskualdean. 2013an 221 biztanle zituen.\n2007an Larressingle udalerrian erroldatutako biztanleak 202 ziren. Familiak 84 ziren, horien artean 12 pertsona bakarrekoak ziren (8 bakarrik bizi ziren gizonak eta 4 bakarrik bizi ziren emakumeak), 44 seme-alabarik gabeko familiak ziren, 20 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 114 etxebizitza zeuden, 83 familiaren etxebizitza nagusia ziren, 24 bigarren erresidentzia ziren eta 7 hutsik zeuden. 104 etxeak ziren eta 9 apartamentuak ziren. 83 etxebizitza nagusietatik 58 bere jabearen bizilekua ziren, 23 alokairuan okupaturik zeuden eta 2 doan lagata zeuden; 3 etxek gela bat zuten, 4 etxek bi zituzten, 9 etxek hiru zituzten, 31 etxek lau zituzten eta 37 etxek bost zituzten. 73 etxek euren parking plaza propioa zuten azpian. 24 etxetan ibilgailu bat zegoen eta 52 etxetan bat baino gehiago zituzten.\nLarressingle udalerriko biztanleria-piramidea 2009an .\n2007an lan egiteko adina zuten pertsonak 129 ziren, horien artean 88 aktiboak ziren eta 41 inaktiboak ziren. 88 pertsona aktiboetatik 82 lanean zeuden (44 gizon eta 38 emakume) eta 6 langabezian zeuden (2 gizon eta 4 emakume). 41 pertsona inaktiboetatik 17 erretiraturik zeuden, 9 ikasten zeuden eta 15 "bestelako inaktibo" gisa sailkaturik zeuden.\n2009an Larressingle udalerrian 80 unitate fiskal zeuden, 198 pertsonek osaturik. Pertsona bakoitzeko diru-sarrera fiskalaren mediana urteko 18.720 euro zen.\n2007an zeuden 13 komertzioetatik, 1 bestelako produktu industrialen fabrikazioko enpresa zen, 2 eraikuntza enpresak ziren, 5 ibilgailuen saltze eta konpontze enpresak ziren, 3 ostalaritza eta jatetxe enpresak ziren, 1 finantziazio enpresa zen eta 1 zerbitzu enpresa zen.\n2000. urtean Larressingle udalerrian 15 nekazaritza-ustiategi zeuden, 232 hektarea erabiltzen.\nLarroque-sur-l'Osse (4,1 km)\nCassaigne (4,5 km)\nMouchan (4,6 km)\nBNF: 15255780v (data)


Enpresen lehiakortasuna hobetzeko, irailean digitalizazioari buruzko lau prestakuntza-jardunaldi eskainiko dira; online - Berriak - UrolaKosta\nEnpresen lehiakortasuna hobetzeko, irailean digitalizazioari buruzko lau prestakuntza-jardunaldi eskainiko dira; online\n“ETE digitala Urola Kostan” programa: enpresen eraldaketarako laguntza-ekimena\n“ETE digitala Urola Kostan” egitasmoaren bitartez, eskualdeko enpresa ertain nahiz txikiei laguntza eskaini nahi zaie beren Industria 4.0 ibilbidean; digitalizazioaren alorrean urrats berriak eman ditzaten eta enpresaren baitako data-estrategiak garatzeko, gobernantza sistema egokiak ezartzeko eta, funtsean, baita lan lerro estrategikoak identifikatzeko ere.\nEkimenaren sentsibilizazio fasearen baitan, 4 jardunaldi eskainiko dira irailean zehar. Lan-saio bakoitzean digitalizazio alorreko alderdi zehatz bat landuko da. Jardunaldi guztiak online izango dira. 45 minutuko iraupena izango dute eta adituen eskutik, lan-saio bakoitzean kasu praktiko bat ezagutzeko aukera izango da. Proiektua %100ean diruz lagunduta dago eskualdeko enpresentzat.\n1. JARDUNALDIA: DATUAK. Datuaren estrategia eta Gobernantza (Data Driven).\nNola bultzatu zure enpresaren lehiakortasuna datuen kudeaketaren bidez?\nArrakasta duten erakunde gehienek datuetan oinarritutako erabakiak hartzen dituzte. Datuen garrantzia estrategiakoa eta onurak. Data Driven eragina negozio ereduetan.\nData: Irailak 16, osteguna, 09:15ean\nHizlaria: Patricia Gutierrez (Merkatu Group enpresako aholkularitza saileko zuzendaria)\n2. JARDUNALDIA: PROZESUAK. Prozesu industrialen optimizazioa\nData Driven ikuspegiaren aplikazioak prozesuen hobekuntzan.\nProzesu industrialen optimizazioarekin loturiko eredu praktikoak; prozesuen kalitatea, biltegien eta hornidura-kateen optimizazioa, dokumentazioaren eta kontratuen kudeaketa, urruneko instalazioen kontrola…\nData: Irailak 21, asteartea, 09:15ean\nHizlaria: Haritz Laboa (Datua enpresako Data-zientzilaria)\n3. JARDUNALDIA: PRODUKTUAK/ZERBITZUAK. Eredu prediktiboak eta mantentze-lan industrialak\nMantentze-lan prediktiboen aukerak eta erronkak industrian.\nDatuen kudeaketaren bidez, mantentze-lan prediktibo eraginkorrak aplikatu daitezke prozesuak optimizatzeko. Eta eraginkortasun horri esker, kostuak nabarmen murriztu daitezke.\nData: Irailak 23, osteguna, 09:15ean\nHizlaria: Datua enpresako aholkularia (zehazteke)\n4. JARDUNALDIA: BEZEROAK. Negozio digitala eta datuetan oinarritutako marketina\nNegozio-aukeratik salmentetara: nola erakarri eta fidelizatu bezeroak digitalki?\nMundu digitala industria-sektorearen beharretara egokitu da, eta gero eta enpresa gehiagok lortu dute modu iraunkor eta eraginkorrean digitalki haztea: bezero potentzialak erakarriz, negozio-bide berriak irekiz, salmenta-prozesuak automatizatuz…\nData: Irailak 28, asteartea, 09:15ean\nHizlaria: Olatz Elizasu (Merkatu Group enpresako “Digital Businees& Automation” arloko aholkularia).\nUrola Kostako Udal Elkartea, Enpresa Sustapeneko eta Enpresentzako Zerbitzuak


Oiartzun - Ereiten\nAduna Arantza Asteasu Ataun Baztan Bergara Donostia Farmazia Beltza Getaria Gipuzkoa Gipuzkoako Foru Aldundia Hondarribia Igantzi Irun Italia Koldo Mitxelena Kulturunea Komikigunea Lesaka Museoak Oiartzun Ordizia Orereta Ormaiztegi Pasaia Tabakalera Untzi Museoa Uxue Villabona Zumaia\n(3) ARAG�”N RUANO, A.: La ganadería…, aip. lan., 263-264 orr.; ARAG�”N RUANO, A.: Abeltzaintza Oiartzunen…, aip. lan., 101-102 orr.\nAbenduaren 3a Euskararen\nNazioarteko Eguna dugu; euskaldunontzat data berezia dugu, beraz. Hori\ndela eta, oraingoan Oiartzungo udal aktek euskararen inguruan aditzera\nematen diguten datu bat plazaratu nahi dugu.\nda aurreko mendeetako dokumentazio historikoaren portzentaia nagusia\nerdaraz idatzita dagoela; hagitz gutxi dira testu elebidunak edo euskara\nhutsean sortutakoak. Egon badaude, baina erdararen ozeanoetan\nuhartetxoak bailiran agertzen zaizkigu; edo hobe esanda, eta duela\nhilabete gutxi batzuk plazaratutako oso ikerkuntza interesgarri baten\nhitzak geure eginaz, “iceberg” bat bezala. Izan ere, eta errealitate\ndokumental erdaldun horri azterketa kritiko bat eginez gero, euskarari\nlotutako hainbat arrasto, ideia eta lorratz eskuratu daitezke. Dagoeneko\nhamaika dira hori agerian utzi duten lanak, baina ez genuke aukera\ngaldu nahi azkeneko boladan argitaratu diren bi azpimarratzeko: alde\nbatetik, orain aipatu dugun eta XVI. mendeko Nafarroa hizpide hartuta,\naurten Peio J. Monteanok burutu duena; bestetik, eta XVII-XVIII.\nmendeetako Euskal Herriko egoera aintzat hartuta, Juan Madariagak\nhistorikoen aprobetxamendua anitza da eta gure hizkuntzari lotutako\ndatu hauek zuzenean nahiz zeharka ikus ditzakegu, baita Oiartzunen ere.\nBatetik, ageriko informazioa dugu, erran nahi baita euskal hitz, esaldi\nedo testuak biltzen dituzten dokumentuak. Lehenengoetarako udal aktek\nhamaika adibide eskaintzen dizkigute, eta beste artikulu batean\njorratzeko asmoa dugu. Aurrerapen bezala, euskararen presentzia esparru\nugaritan agertzen dela esan dezakegu: burdinola, errota edo zubiak\nbezalako azpiegituren inguruko eraikuntza- edo konponketa-hitzarmenetan,\nabeltzaintza edo nekazaritzari lotutako idatzietan, gizarte ohitura eta\nusadioei dagokienetan eta abar. Halaber zeharkako datuak daude, eta\noraingoan hauei helduko diegu.\nakordioetan agertzen zaizkigun informazioen artean, hainbat profesional\nkontratatzeko asmoz egindako hitzarmenak ikus daitezke, eskola-maisuak\nhorien artean. Halako eskrituretan bi aldeek hainbat betebehar edo\nbaldintza ezartzen dizkiote elkarri, eta biek ala biek horiek\nerrespetatzeko hitza ematen dute. Oso informazio aberasgarriak dira eta\ngainera, esparru horretan euskarak izan zuen, izan ez zuen edo izan\nzezakeen presentziarekin lotutako datuak eskuratu ahal izan ditugu.\nHorrek garrantzia du, gaia oso gutxitan aipatzen baita eta bere inguruan\ndaturik jasotzen bada, zeharkakoa da, edo ez oso sakona. Behin edo\nbehin, ordea, begira ematen duen informazioa azaleratzen da, eta esan\nbezala, horri lotutako informazio bat hizpide hartuko dugu; sakontasun\nhandiagoa merezi beharko lukeen datua eta gaia jorratu duten\nikertzaileei baliogarria izango zaiena.\ntopatu ditugun eskola-maisuei buruzko lehenengo aipamenak 1672koak\ndira. Orduan Matias Fagoaga besamotza eta Karlos Irisarri jardun\nhorretan aritzeko adostu zen. Beraien egitekoak honakoak ziren: “ambos\nlos otorgantes de maestre escuela de niños y niñas del dicho Balle,\nenseñándoles a leer, escriuir, contar, ajudar a missa y la dotrina\ncristiana”. Urte gutxiren buruan Irisarri zendu zen eta Fagoagak lan\nhori burutzen jarraitu zuen, eragozpen fisikoak eragozpen; ez hori\nbakarrik, lana ondo antzean egiten zuela ematen du, 1677ko abenduan bere\nkontratua beste 6 urtez luzatu baitzen. Orduan jasotzen zen moduan,\nbere jardunean bete beharreko helburuak honakoak izango zituen:\ny documentándoles a leer, escriuir, contar, ayudar a misa y la dotrina\nchristiana y otras oraziones y virtuosas en nombre y gloria de Dios,\nnuestro Señor, y vien d’ellos y enseñándoles ansí vien la urbanidad,\ncortesía y modo con que se an de portar sin que por y negligencia [sic]\ndel dicho Mathías de Fagoaga pierdan los niños el natural que trajeren”.\ndaitekeenez, hizkuntzaren inguruan ez da inolako aipamenik egiten.\nHorretarako XVIII. mende hasiera arte itxaron beharko dugu, 1702ko\nekainera arte hain zuzen ere. Andres Albirenarekin garai hartan\nhitzarutako kontratuan, maisuak, zetozen bi urteetan honakoa egin\nbeharko zuen: “los tendrá en la escuela a los muchachos, hixos de\nvezinos y moradores del dicho valle enseñándoles la Doctrina Cristiana,\nleer, escriuir, contar y castellano”. Esan bezala, hau da hizkuntzaren\nirakaskuntzari buruz Bailarako udal-aktetan topatu dugun lehen datua.\nZiurrenik aipamenak azkeneko urteetan umeei gaztelaniaz irakasteko\nhelburuak oso zorrotz betetzen ez zirela aditzera eman nahi du. Lanean\nardura gehiegi ez jartzearen inguruko salaketak ez dira ezohikoak.\nErrenterian, adibidez, halako egoera mende t’erdi luze bat lehenago\ndugu, 1547an hain zuzen ere. Beraz, gurean gaztelania aipatzearen\nzergatia, hizkuntza hau fundamentuz ez irakastearen ondorioa izatea.\nlerro hauen helburuari begira, ordea, 1704ko abenduaren 6an Oiartzungo\nudalbatzak Frantzisko Juanaberria Urnietako eskola-maisuarekin\nadostutako hitzarmena da benetan interesatzen zaiguna.\ndugunez, maisuaren betebeharrak hainbat esparrutara hedatzen ziren, ez\nsoilik idazten, irakutzen eta zenbatzen jakitera; hezibide eta portaera\nonak sustatzeko kontuak ere bazeuden. Besteak beste, pertsona nagusiak\npasatzerakoan kapela kentzea, birao egiten zutenei zigorrak jartzea eta,\nhezkuntza zorrotz eta gogor baten isla moduan, eskolan ondo edo ondo\nbaino hobeto zihoazenei laudoriorik ez egitea; aitzitik, noizean behin\nzigortzea ondo letorkioke, nahiz eta errurik ez izan (A-1-12-1, 324 au.\nbaina, beste neurri bat da atentzioa ematen duena, euskararen\ningurukoa. Hartutako xedapen gogorrak ikusita, bi urte lehenago\nAlbirenarekin sinatutako baldintzek islatzen zutenaren ildotik ulertu\nbehar direla ematen du; alegia, gaztelania ondo irakasteko asmoekin.\nbatean, Juanaberriaren baldintzetan euskararen aldeko ekimenen arrastoa\ndugu, dotrina euskaraz ematea adosten baita: “y podrá mandar a un\nmuchacho que sepa bien, diga las oraciones, a la mañana en bascuenze y a\nla tarde en romance”. Pixkat beherago ordea, aldeko jarrera hau\njazarpen gordin bihurtzen da. Maisuaren egitekoen artean, umeei, eskolan\nez ezik, kalean euskaraz hitz egitearen debekua gogoraraztea eta hori\nberano, desde marzo asta los húltimos de septiembre, yrá el maestro a\nla escuela a las siete de la mañana y podrá salir como arriua está\ndicho. Y a la hora de salir les dará orden para que ninguno able\nbascuenze, y que los acusadores tengan también particular cuydado para\nauisar al maestro quiénes hablan”.\nazken puntu hau zein dotrina euskaraz ematearena Juanaberriak\nsinatutako irizpide edo araudian agertzen dira; hau da, profesionalak\nudalbatzari aurkezten zion plangintzaren baitan zegoen kontua zen.\nOndorioz, herriko gobernuaren esku zegoen horiek onartu ala ez.\nAgidanez, Oiartzungo agintariek begi onez ikusi zituen, behin-betiko\nadostutako neurrietan honakoa jarri baitzuten:\nYten, que les aya de enseñar a los muchachachos [sic] que asistieren a\nél a leer, escriuir, contar y dotrina christiana, yntroitos y romanze,\ndándoles para ello los acusadores y palillos que combengan para mayor\ncuydado y vijilancia, de manera que los dichos muchachos dentro de la\nescuela y fuera de ella, en las plazas y calles, no ayan de hablar\nvascuenze sino castellano vnos con otros, poniéndoles para ello penas,\nacusadores y palillo”.\ndenez, ordurako salatari eta zigorren dinamika martxan zegoen.\nBailararen kasuan ez zen denok buruan dugun eraztuna, zotz edo\n“makiltxoa” baizik. Baina tresna edozein delarik ere, Oiartzungo kasuak\nbeste gauza bat agerian uzten du: zigortu eta debekatu beharreko\nesparruen artean euskararen erabilera zegoela, eta jazarpen honen\ninguruko ekimenek izaera goiztiarra izan zutelarena.\nda euskararen inguruko neurriak XVI. mende erdialdetik eman zirela.\nBatzar Nagusietan prokuradore izateko gaztelania, irakurtzen eta idazten\njakin behar zen. Izatez, ez dugu euskararen aurkako jarrera bat bezala\nikusi behar, elitizazioa eta gobernuaren partaidetza ixteko asmoz\negindako saiakera moduan baizik. Izan ere, ia bere osotasunean euskaldun\nelebakar eta alfabetatugabea zen lurralde batean gobernu itxi bat\nlortzeko eta gobernu-erakundeetan jarduteko zer hobe eta halako\nbaldintzak ezartzea: irakurtzen eta idazten jakitea, eta gainera hori\nhauek maila probintzialetik hiri eta herri mailetan pixkanaka ezarri\nzen, baina halako xedapenak teorikoak ziren, leku askotan ez baitziren\nbete. Denbora igaro ahala, ordea, gaztelaniari geroz eta garrantzia\nhandiagoa ematen hasi zitzaion, maisuei eskolak hizkunta horietan\nematera agindu zitzaielarik. Modu honetan, XVIII. mende erdialdean ez\nziren gutxi euskararen galeran maisuak eta eskolak faktore nagussi\nmoduan jartzen zituztenak.\nerabakien atzetik Borbondarren politika zentralistek lotura estua izan\ndute, eta gaur egun indarrean dauden tesiek horietan oinarritu dira.\nBailararen adibideak, berriz, agerian uzten du ideia horrek ausnarketa\nsakonago bat merezi beharko lukeela; halakoak zein testuingurutan eta\nzein helbururekin egiten ziren ulertzea ezinbestekoa da. Ez dugu ahaztu\nbehar 1704rako Felipe V.-ak Espainiako koroa eskuratua bazuen ere, gerra\ngaraia zela, Ondorengotza Gerraren garaia, hain zuzen ere. Eta\ntestuinguru horretan hezkuntza eta jazarpen politikak abiaraztea zaila\nzen, edo ez zuten lehentasunik.\nOiartzunen ikusten duguna, XVII. mende amaieran indarrean zer nolako\nideia, proposamen eta ekimen zeuden azterttzera eraman behar\ngaaituelakoan gaude, eta bereziki, zer helbururekin egiten ziren. Eta\njakina, halakoek denboran zehar jarraipen bat izan zuten ala ez; debeku\nsoil batetik jazarpenerako bidea egin zuten. Izan ere, gaur egun minez\nikusten ditugun neurriak euskaldunek beraiek (edo, hobe esanda, udalek)\nsustatu zituzten, hein batean bada ere. Zaila gerta dakiguke halakorik\nonartzea edo ulertzea, baina duela denbora asko ez dela hamaika\nherritako agintariek bertako umeei gaztelaniaz egoki edo ahalik eta\nondoen irakasetaren beharra oso buruan zuten. Ez ziren gutxi maisu eta\nmaistrei kezka hori helarazten zizkietenak, bereziki gazteak\nsoldaduskara joan eta gaztelaniaz ongi (edo bat ere ez) ez jakitearen\nondorioz pairatzen zituzten iseka eta krudelkeriak direla eta.\nfinean gure iragana ez da beti loriatsua, bukolikoa eta bikaina izan;\nargilunez betetako unibertsoa dugu. Eta hori da Historiaren lana:\nhalakoak ezagutaraztea eta jendeari ulertaraztea; ulertzeak ez baitakar\nikusten dugunarekiko adostasun bat. Gauzak dagozkien testuinguruan\njartzea ezinbestekoa da, iragan mendeetan ez baitzen guk horren\nperfektutzat dugun eskema mentala jarraitzen. Hori bai, horretarako\nfundamentuzko lan bat burutu behar da; ustez desmitifikazio objetibo bat\nbilatzen duten baina benetan partzialtasunez beteriko mamia duten\nsasiekimenetan erori gabe.\nMONTEANO SORBET, P. J.: El iceberg navarro. Euskera y castellano en la\nNavarra del siglo XVI. Iruñea: Pamiela, 2017 eta MADARIAGA ORBEA, J.:\nSociedad y lengua vasca en los siglos XVII y XVIII. Bilbo:\nEuskaltzaindia, 2014. Eskola kontuetarako, lehenengoaren 105 orr. eta\nhh., eta bigarrenaren 239 orr. eta hh.\nAurreko batean meatzeen inguruan jardun gara, Oiartzun inguruetako\nezaugarririk nabarmenetako bat, baina aldi berean dokumentazio\nhistorikoaren aldetik ezezagunenetako bat, jorratuz. Ez dira, ordea,\nBailarak aurreko garaietan zituen gauza azpimarragarri bakarrak; oihanak\nere, hor zeuden.\nBasoa aspalditik izan da aberastasun iturri:\njatekoa lortzeko, behar ezberdinetarako materialak eskuratzeko, lanbide\nezberdinen jardunleku… Lurralde zabal nahiz txikiko herrietan, ohiko\nbaliabide-meatze bihurtu zen. Toki guztietan, baina, ez zuen garrantzia\nbera izan. Lekuan lekuko eta unean uneko gizartearen behar eta\ngarapenaren arabera, oihanaren erabilerak eta ustiaketak maila\nezberdinak ezagutu zituen. Oiartzun bezalako tokietan, burdinola kopuru\nhandi batekin, basoak eskaintzen zituen produktuekiko eskaera agerikoa\nzen, bereziki ikatza egiteko edo arragoetarako egurra lortze aldera.\nBaziren, halaber, oihanean beraien premiei erantzuteko gaiak topatu\nzituzten beste jarduera batzuk; ontzigintza, eraikuntza eta\nabeltzaintzak ere basoa oinarrizko helduleku izan zuten. Modu honetan,\neta baliabide-iturri preziatu bihurtuta, aurreko hamarkada eta\nmendeetako gizartea, inguru horretara estuki lotuta ageri zaigu.\njende eta ogibideren lan-esparru zen heinean, halako eremu batek presio\nnabarmena jasan zuen, arautua zein arautu gabekoa. Esku hartze horiek\nhamaika ekintzatan gorpuztu ziren, legez kanpoko zuhaitz mozketak edota\ngehiegizko lepatzeak, besteak beste. Egoera hau dela eta, ez zen bat ere\nezohikoa suteak sortzea, naturalak zein gizakiak sortutakoak, nahigabe\nedo propio eragindakoak. Horregatik, eta bereziki azken asteotan Galizan\nzein Portugalen jazotako egoera lazkarrien ondotik eskuratu duen\ngaurkotasunaren ildotik, aurreko mendeetan gaiaren inguruan iritsi\nzaigun informazioari buruz galdetu diogu geure buruari.\ndagokionez, suteak suaren beraren erabilera hasi zenetik sortutako\ngertakariak dira. Modu honetan, aktetan topatzen ditugun lehen datuak ez\nditugu beraien hastapen moduan hartu behar. Are gehiago, beste leku\nbatzuetako dokumentazioak ere Oiartzunen edo oiartzuarren eta suteen\narteko loturak islatzen ditu. Errenteriako udal aktek, adibidez, bere\nmendietan Bailarako hainbat auzok sortutako erreketen berri ematen\ndigute, hala nola 1611n Migel Bidarte ikazkinak sortutakoa, Frantzisko\nArpidek 1647an burututakoa edo beranduago, 1691 eta 1705ean,\nOiartzungo udalbatzaren erregistroei dagokienez,\nerreketen berriak ugariak dira. Alde batetik etxeek, elizak edo\nbestelako eraikinek pairatutakoak ditugu: Añarbe etxea 1658an, Igartza,\nAzkue eta Maritxonea etxeak 1697an edo elizako koruan 1707an\ngertatutakoak kasu (A-1-1-1, 47 au.-48 au.; A-1-13-2, 188 au.-192 au.).\nlerroetan begirada mendietan jarriko dugu, baina sute-arriskuaren\negunerokotasuna ikusteko, hiri-munduko adibide bat eman nahi genuke,\n1707ko abenduan udalbatzak emandako mandatu bat, hain zuzen ere. Orduz\ngeroztik udaletxeko geletan lasto, ale, gari, egur eta bestelako\ntrasteak sartzea debekatzeaz gain, une hartan zeudenak kentzeko agindua\neman zen (A-1-13-2, 194 au.-194at.). Honek, etxeetan suak hartzeko\narriskua zuten hamaika gauza pilatzen zirela adierazten du. Ez da\nharritzekoa, beraz, udal-agintarien ardurak etengabeak izatea eta\nhalakoak gertatzen zirenean hainbat pauso finkatuta egotea; izan ere,\nedozein unetan garrek beraienak eta bi egin zitzaketen.\ngertakarirekin lez, ezkilak edo kanpaiak ziren suaren berri emateko\ntresnak, 1678, 1683 eta 1691n dakusagun moduan (A-1-3-2, 56 au-at.;\nA-1-5-1, 62 au.; A-1-7-1, 38 au.-39 at.). Horiek aditu orduko jendea\nelkartzen zen, sutea zegoen lekura joanez. Komunitateko partaideek\nbetebehar hori barneratuta zuten eta era berean, udalbatzak, ardura\nhorretan zebiltzanei askaria eta freskagarria emateko obligazioa zuen.\nkontua aintzat hartzeko gaia zen heinean, hamaika lekutako\nudal-ordenantzek haien aurka egiteko neurriak bildu zituzten; hedatuena,\nezbairik gabe, garrak amatatzeko gai moduan sagardoa eta ardoa\nerabiltzean zetzan, gure begietara harridura sortu badezake ere. Horrez\ngain, Oiartzungo kasuan Elizaldeko iturria funtzio horretara bideratu\nzen; are gehiago, 1695an beste inolako erabilerarik ez izatea adostu zen\n(A-1-8-3, 101 au.-at.). Dena den, bere erabilera erabilera auzunean\ngertatutako suteen aurka bideratuta egongo zen, hau da, gertu ematen\nAktek mendietan jazotako suteei buruz dakarten\nlehenengo datua 1665ekoa da. Orduko apirileko idatzi batek\nBorrokazelaieta edo Borroagazelaieta eremuan izandakoaren berri ematen\ndigu, bertako herri-larreetan jazotakoa. Agidanez sutea ezin izan zen\nsegituan itzali; aitzitik, azkar asko hedatu zen. Eremu zabal bati kalte\negin zion, eta besteak beste, ametz ugari erre zituen (A-1-1-2, 21\nau.-22 at., 6. foliazioa).\nIturrola eta Zumalikarreta artean eta Fagolako sarobean gertatu ziren\nbi suteek informazio zehatzagoa dakarte. Lehenengoan hirurogeita hamar\nzuhaitz-lepatu eta hamasei ipinabartu erre ziren; bigarrenean, berriz,\nhamazazpi lepatu (A-1-5-2, 41 au.-at.). Urte batzuk berandugo Beotegin\ngertatutako sutean, aldiz, lepatu eta enborrei dagokienez, hogei ez\nbeste guztiak kiskalita gelditu ziren, kalteak 180 errealetan baloratuz.\nErretako lursailak aldiz, bi golde edo uztaldiko tamaina zuen, 0’62 bat\nhektaera gutxi gorabehera (A-1-9-2, 213 au.-at.) (1).\naurrean, eta kalteak balioztatu eta erantzuleak topatzeko asmoz,\nudal-gobernuek beraien taktikak abian jarri zituzten. Horretarako,\njustiziak frogaketak egin eta lekukotzak hartzeko ardura zuen. Aipatu\ndugun 1686ko bi suteei buruzko informazioa hartzeko, inguruetako auzoak\natxilotzea adostu zen (“se haga cautura de todos los circunbecinos de\nlos parajes arriua dichos”); 1693an, berriz, susmagarri zirenak deitu\neta atxilotzea erabaki zen (“llamar y prender a los indiçiados”).\nziren horrelako jazoerak sortzen zituztenetako batzuk: txondorra egin\neta hau zaintzen zuten bitartean, txinparta batek inguruan jo zezakeen,\nsuari bidea irekiz. Baina beraiek ez ziren erantzule bakarrak;\nabeltzainen jardunak ere ondorio horiek ekarri zituen. Horren lekuko\ndugu Hamabiaritzetan eta Beobieta artean Sebastian Oiartzabal eta Martin\nBengoetxeari 1697 urte erdialdean gertatu zitzaiena. Agidanez, biek,\nberaien 12-13 urteko morroi Joanes Bengoetxea lagun zutela, otadi zati\ntxiki bati su eman zioten, azienda xehearentzako bazka sortzeko asmoz:\n“con prestesto de que huuiese un poco de pasto para el ganado menudo (…)\ndieron fuego a un poco de argomal”. Egindakoak, ordea, esku artetik\nihes egin zien, suak ustekabean indar gehiago hartu eta beheranzko bidea\nhartu baitzuen. Itzaltzeko saiakerak antzuak suertatu zirenez, hainbat\nkalte eragin zituzten (A-1-9-2, 187 au.-at.).\nzezaketen arduraz gain, suteen kontua gaur egun hainbat eta hainbatetan\nsusmoa hartzen diegun kontzientzia txarreko jendearen ekimenak\nziruditen, giroa lagun zutela sortutakoak gainera. Arbide eta Oiartzabal\ninguruetan nahita piztutako suteak hori islatzen du, hegoaizea zebilela\npiztu baitzen: “alguna persona de mala conciencia auía dado fuego y\nyncendió a la juridizión d’este valle junto Arbide y Oyarzabal, que con\nla violençia y rigor de los vientos solanos peligrauan los montes y\n1705eko otsailean egin zen galdeketan berriz, egilearen\nnondik-norakoak ez daude oso argi, baina Pedro Altamira 29 urteko\nikazkin oiartzuarraren esanek nahita eragindako gertakari baten aurrean\ngaudela aditzera ematen dute. Hark zioenez, lanean zebilen lekutik\n“hiruzpalau moskete tirora”, kapusaia soinean zeraman gizon ezezagun bat\ninguruari su ematen ikusi zuen. Altamiraren erreakzioa tipo horri\ngarrasi egitea izan zen, kargu hartuz eta haren aurkako biraoak botaz:\n“vio a vn onbre con ropa de capussay y que estaua encendiendo fuego y le\ngritó al tal ombre maldiciéndole, pero no conoció al sugeto” (A-1-12-2,\n44 au.-46 at.).\nSutea sortzeko zergatiak zergati eta interesak\ninteres, erantzulea topatzea ez zen beti samurra izaten; hainbat adibide\ndira horren lekuko. 1691ko otsailean Arbide eta Oiartzabal arteko\nsutean edo 1693 uztailean Barkardaztegi errotatik gora sortutakoan, hori\nlortzeko zailtasunak agerian geratzen dira (A-1-7-1, 38 au.-39 at.;\nA-1-8-1, 140 au.-141 au.). Adibiderik azpimarragarriena, ordea, Iturrola\nondoko mendietan gertatutakoari eta bertan kiskali ziren haritzei buruz\n1705eko galdeketa dugu. Hori ikertzeko hartu ziren 25 lekukoetatik seik\nbakarrik eman zuten nolabaiteko informazioa, laurdenak baino gutxiagok\nalegia, baina hobendunari dagokionez, datuak askoz urriagoak izan ziren.\nhainbat zigor mota ezarri zitzaizkien: axolagabekeria hutsez jokatzen\nzutenei, Jose eta Juan Perez Isasa ikazkinei Txaradin gertatu bezala,\nisun batez gain haritz-mintegi bat egiteko ardura ezarri zitzaien 1687an\n(A-1-5-3, 56 au.-57 au.). Bederatzi urte beranduago, 1696an, egoerak\nokerrerantz egin zuela ematen du. Orduko maiatzaren 19an hartutako\nerabakien artean, adierazgarri baino adierazgarriago bat hartu zen:\nuda-mendiei su emango zion pertsona orori heriotz-zigorra ezarriko\nzitzaion, erreinuko legeetan adostutakoa jarraituz (A-1-9-1, 112\n“…ninguna persona sea osado de dar fuego a los\nmontes y jurisdiciones de este Valle, pena de que el que se probare, se\nle dará la pena capital de muerte…”\nAzkenik, garrantzitsua deritzogu\nbeste kontu bat aipatzea: erretako egurra edo sutearen ondoren kalterik\ngabe geratzen zen zura aprobetxatzen zen. 1687an Txaradin erre ziren\nikatz-egur zamak, adibidez, enkantean atera ziren (A-1-6-1, 106 au.-107\nau.; eta A-1-6-2, 111 au.-at.). Honek, ezbehar baten ondotik sortutakoek\nere nolabaiteko erabilera zutela erakusten du. Eta hori da, basoaren\nkasuan, aurreko gizartearekiko desberdintzen gaituena. Salbuespenak\nsalbuespen, beraien bizitzan gertu eta eskura zituzten oihan, zuhaitz\neta bertako fruitu eta animaliek gurean baino protagonismo zuzenagoa


- Ondare immateriala: Done Jakue bidea, mitologia, egurraren kultura, ura, ogibide zaharrak, euskara.\nHelburua: xede nagusia, Igartzako Monumentu Multzoa ezagutzea. Bigarrena, ikasleak jolasaren bidez, esperientzia aktibo eta parte-hartzailea bizitzea, Igartzak biltzen dituen ondareez jabetzeko eta norbera bizipen eta emozio berriez aberasteko. Honetarako metodologia didaktiko berritzaileez baliatuko gara. Ondo pasatzea; ondarea baloratzea; euskaraz jardutea eta jolastea; taldean eta errespetuz aritzea; norberaren ekarpenak sortzen eta ematen ahalegintzea; gure herriko ondareekiko eta historiarekiko jakin-mina piztea; eta ondarea baloratzea dira gure bisitaren helburu nagusiak.\nIgartzako karpeta entregatzen zaio ikasle bakoitzari bisitaren amaieran. Bertan sartuta, errepasorako\njarduerak eta denbora-pasak, Igartzako informazioa eta agenda eramaten ditu.\nErdi Aroari edo Industrializazioari buruzko ezagupenak gogoratzea eta berriak jasotzea; ezagupen horiek Igartzarekin lotzea; talde lanean, ezagupen horiek erabiliz jolasaren geldiuneetako probak gainditzea; tailerreko jarraibideak kontuan hartzea eta norberaren sormena garatzea.


Donostia Zinemaldia :: Zinemaldiko alfombra gorriaren bigarren bizitza\nHemen zaude: Lehen orrialdea > 69. Edizioa 2021 > Berriak\t> Zinemaldiko alfombra gorriaren bigarren bizitza\nModa jasangarria Donostia Zinemaldiaren 69. edizioan egongo da, ehunak berreskuratuz, kasu honetan alfonbra gorriaren bidez; izan ere, Zinemaldiak bere alfonbra emango dio Gipuzkoako Foru Aldundiko Ingurumen Departamentuari. Zinemaldiak eta Ingurumen Departamentuak urrats sendoa eman dute ingurumenaren konpromisoan; izan ere, Kursaaleko eta Victoria Eugeniako alfonbra gorrietarako moketak material birziklatuekin eginda egongo dira, eta, behin lehiaketa amaituta, berriz erabiliko dira, jantzi bihurtzen direnean.\nIngurumen Departamentuak alfonbrako moketa Ternua Group-i lagako dio, eta haiek moketa balorizatuko dute, bere bizitza luzatzeko, produktu berri bihurtuz eta, horrela, hondakin bihurtzea saihestuz. Horretarako, Ternua Group-ek alfonbra garbitu eta desinfektatuko du lehengai gisa prozesatu aurretik, eta loreak Mendian enpresaren produktu berri bat sortzeko erabiliko du material hori. Proiektu hau ekonomia zirkularraren adibidea izango da, bigarren bizitza bat emango baitio balio-bizitza oso laburra duen produktu bati, eta, ekodiseinuaren bitartez, materia bakarra osagai gisa (mono-material) daraman produktu bat garatzeko lan egingo da, eta, horregatik, guztiz birziklagarria izango da ondorengo bizi-zikloaren amaierara iristen denean.\nAlfonbra gorriaren moketa % 100 birziklagarria da, poliesterrez egina, eta horrek birziklatzea bermatzen du; izan ere, aldez aurretik ezabatu ezin diren beste material batzuekin nahasten ez bada, bere bizitza erabilgarria amaitu ahal izango du berriz ere poliester-zuntz bihurtuz eta bizi-ziklo berri bat hasiz.\nHorri dagokionez, Ingurumeneko diputatu José Ignacio Asensiok azpimarratu duenez, "Ekimenaren helburua da jasangarritasun-irizpideak sartzea ekitaldien diseinutik, hondakinaren eraldaketa sustatzea eta lehengai bihurtzea, tokiko fabrikazioa bultzatzea eta Gipuzkoako moda jasangarriaren industriaren potentzialari balioa ematea".


Hasiera » Azken albisteak » Airlines » FAAk Boeing 737 MAX oharra kaleratu du\nAirlines • Aireportuko • Azken Bidaia Albisteak • Negozio Bidaiak • Gobernuko berriak • Berriak • Arduraduna • Segurtasuna • Teknologia • Turismo • Garraioa • Travel Wire News • Joerak • USA Azken Albisteak • Hainbat Albiste\nKaltetutako hegazkinek hegazkinaren beste gune batzuetatik airea zama-sarera isurtzen duten aire girotuko paketeen fluxu elektronikoko kontrolean huts egiten dutela uste da.\nBoeing 737 MAX-n suteak kentzeko arazoari buruz abisua eman da.\nBoeing 737 MAX hegazkinei eta beste 737 modelo batzuei segurtasun zuzentarauak eragiten die.\nOrdena mundu osoko 2,204 planoei eragiten die.\nBadirudi arazoak ez direla Boeing 737 MAX arazoarekin amaituko. AEBetan berriz Abiazio Administrazio Federala (FAA) jatorrizko ordena alderantzikatu zuen guztiak oinarritzat hartuta Boeing 737 MAX hegazkin azaroan, itxuraz madarikatutako 100 hegazkin baino gehiago berriro lurrean jarri ziren apirilean sistema elektrikoarekin lotutako arazoengatik. Boeing-en modelo berriena, 737 MAX 10, ekainean atera zen lehenengo aldiz eta 2023an zerbitzura sartzea espero da.\nGaur emandako agindu berri batean, FAAk Boeing 737 Max & NG hegazkinen gaitasuna sukoiak garraiatzeko ahalmena mugatu du, hegazkinek airearen fluxua kontrolatzeko arazoa izan dezaketela zama-sotoan sartu eta ateratzeko.\nBoeing 737 Max hegazkinak eta beste zenbait 737 modeloak segurtasun zuzentarauaren eraginpean daude, eta horrek operadoreek zama-ontzian dauden objektu guztiak ez dira sukoiak eta erre ez daitezen egiaztatu behar dute. FAAren arabera, kaltetutako hegazkinek "hegazkinaren beste gune batzuetatik zama-sotoan airea isurtzen duten aire girotuko paketeen fluxu elektronikoaren kontrol hutsa" dutela uste da.\nAginduak 2,204 hegazkin ingururi eragiten die mundu osoan, horietatik 663 AEBetan erregistratuta daude. Boeing-en 737 Max modeloa oinarrian dago neurri handi batean 2019ko martxoaz geroztik, itsasontzian zeuden 346 pertsona guztiak hil zituen bi istripu hilkorrek ontziko sistema informatikoekin arazoa erakutsi zuten. Ikerketa gehiagok segurtasun arazo gehiago besterik ez dute agertu, eta ez soilik 737 ereduan.\nBoeing-en 777 eta 787-ak ere aztertu dituzte segurtasun akatsak aurkitzeko. Konpainiak berak eskatu zien aire konpainiei 777 modelo batzuen hegaldiak etetea otsailean, hainbat motor airean eztanda egin ondoren, eta hilabete berean FAAk 222 Boeing 787 ikuskatzea eskatu zuen deskonpresio panelen inguruko kezkengatik. Hegazkin berrietan utzitako "atzerriko objektuen hondakinei" buruzko fabrikazio kezkak mega-liner gehiago aztertu dute.


Nire txakurrak jaten al ditu bere gorotzak | Txakurren Mundua\nEz dago zure lagunik onenak bere gorotzak jaten ikustea baino higuingarriagoa. Eta dibertigarria da askotan aurpegi txiki goxo horrekin begiratzen zaituela musu bat emateko asmotan. Zalantzarik gabe, ekidin edo konpondu behar dugun egoeretako bat da. Baina, nola?\nGaldera horren erantzuna aurkitzeko lehenik eta behin jakitea garrantzitsua da zergatik jaten ditu nire txakurrak bere gorotzak. Beraz, aurrerago egin gabe, ikus dezagun zein den portaera honen jatorria.\nKausa nagusietako bat da elikadura gabeziaEdo txakurrak bere gorputzak ezin dituelako jarioak giltzurrunetako gaixotasunak direla eta xurgatu, edo ematen diogun janaria ez delako guztiz zuzena. Nolanahi ere, dietan aldaketarik egin aurretik, garrantzitsua da albaitariarengana joatea, zer gertatzen zaion eta nola tratatzen den zehazki esateko.\nJanariaren gaiarekin jarraituz, badaude txakur batzuk beren gorozkiak jaten dituztenak ez zaie behar duten kopurua ematen pisuaren, adinaren, jarduera fisikoaren eta elikagai motaren arabera. Adibidez, 32 kg-ko txakur heldu bati, jarduera moderatua duena, egunean 370-380 gramo inguru eman behar zaizkio jarioak kalitate handikoak badira (kantitatea handiagoa izango da kalitate ertainekoa bada eta are gehiago bada kalitate baxukoa). Irakurri jarioaren zakuko etiketa zure lagunari zenbat eman jakiteko.\nBeste arrazoi bat zure txakurra zaharragoa izatea da arazoak erraiak kontrolatzeko. Zure erreakzioaren beldur izan daiteke, beraz, gorotzak jatea aukeratzen du. Kasu honetan, ezer gaizki dagoela ikusarazi behar diozu, ez diotela errieta egingo (ez diozu aurpegi txarrez begiratu beharrik edo atsekabe tonuarekin hitz egin behar diozu).\nZure txakurrak badu bereizketa antsietateaBehar duen guztia egingo du zure arreta erakartzeko, baita bere gorotzak jan ere. Hori dela eta, antsietatea tratatzeko laguntza bilatu behar duzu.\nAholku hauekin zure txakurrak gorotzak jateari utziko dio. Izan pazientzia eta ikusiko duzu nola lortzen duzun 😉.\nArtikuluaren bide osoa: Txakurren mundua » Txakur orokorrak » Bitxikeriak » Zergatik jaten ditu nire txakurrak bere gorotzak\nNola moztu txakurraren ihintz-orratzak


“Al-arma” iraunkorra –\nEz da gaurkoa. Alarma egoera iraunkorrean bizitzera ohitu gaituzte. Agamben-ek edo Bensaid-ek aspaldian deskribatzen zuten etenik gabeko salbuespen egoeran. Alarma meteorologikoekin hasi ziren. Oraintsu arte lasaitasunez edo atsekabe apur batez eta, beharrezkoa bazen, arretaz hartzen genituen egoera “normal” haiek –olatuak edo haizeteak, eurite eta beroaldiak–, “anormalizatu” egin dizkigute: “lau gradu zero azpitik Gasteizko urtarrilean, alerta gorria!” Eta arestian jakin edo axola gabe zihoazen alarma larriak –Kongoko Ebola edo Fukushimako isotopoak–, afalosteko kezkak dira mundu hiper-konektatu honetan.\nGaurkoa, alabaina, urrutiko eta gertuko izurritea da, benetako izurrite globala. Hainbat filmetan jada ikusita dugun pandemia global apokaliptikoa. Artean gidoia betetzen ari da eta susmoa dut denok nahi dugula filmaren amaiera ikustea, normalean katarsi kolektibo zoriontsuan amaitzen baitira film horiek guztiak, asko sufritu eta gero, noski. Esango baligute bihar bertan etxetik atera gintezkeela ziur nago frustrazio galanta sentituko genukeela, azkenean denok izan nahi baitugu film katastrofista bateko heroiak.\nAlarma aldarrikapena hobe beharrez egin dute, noski, gure segurtasunaren eta osasunaren izenean. Bizitza sakratua eta, aldi berean, sakrifikagarria dela dio Agambenek –homo sacer–, baina erabaki bata ala bestea hartzea ez dago jada gure esku. Gubernamentalitatearen aldarean sakrifikatu dugu bizitza duina, bizirik irautearen truke. Estatuak gure bizitzaz erabakitzeko eskubidea kendu digu, gure osasunaren zaindari ez ezik, jabe ere bihurtu da. Ezin gara etxetik irten eta ezin dugu neurri hori demokratikoki eztabaidatu. Isunak jarriko dizkigute bizikletaz banaka errepidera jotzen badugu, langile asko eta asko lan baztergarrietara hurbiltzen diren bitartean, egunero legez, beteta doazen garraio publikoetan. Biopolitika deitzen dute baina bio-kaosetik gertuago dago egun hauetako kudeaketa. Ez dakigu teknikotzat jotzen diren erabaki horiek zein teknikaren arabera hartuak izan diren: epidemiologia, neumologia, politologia edo ekonomia. Eta, batez ere, zein den erabakian “logos” bakoitzak duen pisua. Ez dugu egoeraren oinarrian dagoen eztabaida filosofikorik burutu: Boris Johnsonek onetsi duen utilitarismoari –bere aberkide Benthamen “gehiengoaren zoriontasuna, ahulenen gutxiengoaren kaltetan”–, eutsi behar zaion edo ikuspegi deontologikoari: egin ezazu “zuzena” dena, ondorioei kasu egin gabe. Ondorioak luzaroan larriagoak badira ere: gure konfinamenduak kolesterol tasan izango duen eragina, adibidez. Legebiltzarrak itxita, botere betearazlea jaun eta jabe. Ez da nobedadea, aspaldiko joeraren berrespena, besterik ez.\nBizitza sakratua eta, aldi berean, sakrifikagarria dela dio Agambenek –homo sacer–, baina erabaki bata ala bestea hartzea ez dago jada gure esku. Gubernamentalitatearen aldarean sakrifikatu dugu bizitza duina, bizirik irautearen truke.\nIzan ere, gure sistema politikoen sakoneko egia, miseria, biluzteko balio izaten dute horrelako krisi larriek.\nMercedeseko langileek ekoizpen katea eten dute (Arg: Alea)\nArlo sozioekonomikoan, esaterako, desberdinak direnen egiturazko desberdintasuna gordin-gordin ageri da: klase politiko guztiaren diagnostiko pribilegiatutik hasi eta 60 metro karratuko butano-bonbona duen etxebizitza konfinatuetara. Zein den osasunaren truke zaindu behar den logika –merkatuarena–? Zein da lanaren banaketa tradizionala pitzatzen denean, gainkarga hartu behar duena? Noren esku geratzen da zaintza, isolamendura kondenatzen gaituzten honetan, eta zein da herritar sakrifikagarria, nekropolitikaren erreinuan? Argi dago birusa bera dela honen kudeaketa baino askoz ere demokratikoagoa.\nBiluzte horretaz harago, krisi honek ekarriko duen berrikuntza tele-lanarena izango da ziurrenik. Errendimenduaren gizarteak behar duen ekoizpen modu berria, auto-esplotazioaren hurrengo jauzi kualitatiboa: edonon eskuragarria, edonoiz ekoizle, edozeinen esanetara. Gure pribatutasuna pribatizatzeko bide are eraginkorragoa. Egun hauetan ezin garenez etxetik irten aisialdi bila, zenbait lanetan produktibitatea biderkatu egingo da. Gurean jada somatzen ari naiz asperdurak sortzen duen “mezurragia” hau. Egunerokotasunaren monoa izango da akaso. Ehunetik ia zerora egokitzeko zailtasunak. Kontsolamendu bakarra arlo honi dagokionean: zaintza-lanetarako sare komunitarioen antolaketa, langile batzuen erabakimena beharra uzteko unean eta, agian, arlo guztietan desazkundera jotzeko aukera.\nMunduko egoera martxoaren 16an\nGeopolitikari dagokionean, berriz, krisiaren kudeaketak erakutsi digu jada Ozeano Barean dagoela etorkizuna. Txinak zirt-zart bideratu du gaia, kosteak onartuz eta urbi et orbi onartaraziz. Hego-Koreak protokolo eraginkorrak ezarri ditu hasiera-hasieratik eta herri-depresioan murgilduta dagoen Japoniak ere ez du pairatu orain arte halako kalterik. Eta arrazoi bakarra ez da elkar ez ukitzeko ohitura. Italian bizi duten egoera ere asko ukitzearen tradizioak azaltzen ez duen moduan. Estatu-babesik ez zegoelako sortu zen mafia Italian eta Berlusconik ongi asko eman zion errematea ongizate estatuari. Azpiegituretan igarri da hori, erortzen zaizkien zubietan eta baliabiderik gabeko ospitaletan. Eta, Europa, ai Europa, zerbait izan bazen, ezer ez dela erakusten ari da, merkatu ahul eta moneta mitifikatuaz haratago. Pertsonen trafikoa kontrolatzeko duen gaitasuna –milaka lagun mediterraneoan itotzera kondenatuz–, ez da ageri birusaren aurreko erantzunean. Ahots bateraturik ez, koordinaziorik ez. Birusa oso txikia baita, edozein gizaseme afrikarra baino dezente txikiagoa.\nEta, Europa, ai Europa, zerbait izan bazen, ezer ez dela erakusten ari da, merkatu ahul eta moneta mitifikatuaz haratago.\nEta biluzte honetan txapelduna, Espainia. Alarma egoera deklaratu du, salbuespen egoera material iraunkorra formalizatuz. Noiz hasi zen salbuespen hori? 1939an agian, 1978an berretsi eta 155. artikuluak finkatu. Hitzaren etimologiak ere laguntzen du, alarma, “al arma”. Egoera kritikoan, salbuespenean ezagutzen baita nor den subiranoa, Carl Schmitt-ek ongi azaldu bezala. Eta subiranoaren azken hitza, arma da, indar armatua. Atzo Espainiako Gobernuak egindako agerraldi militarizatuan nabari zen hori. Arendt-ek esango zukeen bezala, haien erabakiak ez baitira boterean oinarritzen –askoren erabakia, elkarrekin hartuta–, indarkerian baizik, batek edo gutxi batzuk, askoren borondatea aintzat hartu gabe, erabakitakoan.\nEstres sistemiko larria bizi dugu, oso larria, eta kultura politiko autoritarioa nagusi denean, tentuz hartu behar dira horrelako botere kontzentrazioak. Lehengoratzea ez baita inoiz itzultze hutsa.\nEstatu autonomikoa ezaugarri epidermikoa dela argi geratu da krisi honetan, Kataluniakoan bezala. Ez da elkarrizketa edo buruz-buruko harremana hobetsi, ez da hasieran eraginkorra zirudien elkarlana lehenetsi. Logikoa litzateke Estatuko gobernuak koordinazio lanak erraztea, ez bailitzateke zentzuduna izango Castron tabernak zabalik egotea eta ez Muskizen. Gurean hauteskundeak bertan behera geratzea eta Urruñan egitea zoramena den bezala. Berriro, Ai Europa! ai Euskal Herria! Estres sistemiko larria bizi dugu, oso larria, eta kultura politiko autoritarioa nagusi denean, tentuz hartu behar dira horrelako botere kontzentrazioak. Lehengoratzea ez baita inoiz itzultze hutsa. PSOEk eta Podemosek kudeatu beharko dute krisi hau baina orain arte egin bezala merkatuaren esanetara eta zentralizazioa areagotuz egingo badute, jakin dezatela soluzio bide horien markoan beraiek beti izango direla inoren “kopia” eta orijinalaren alde egiten duela beti jendeak, mandoek agindutako “mando único”-aren alde, alegia. Ia birusa ez ote den azkenean gobernu honen akabera izango. Eta, izatekotan, izan dadila hori ondoriorik larriena.\nAzkenik, agintearen jitea ezagutzeko balio duen moduan, krisiak subalternitatea azalarazteko ere balio du, noski: euskaraz, zakurrari eta umeei, “las alarmas, también aquí, se gestionan en cristiano”.\n“Al-arma” iraunkorra “Al-arma” iraunkorra “Al-arma” iraunkorra\n7 pentsamendu “ “Al-arma” iraunkorra”-ri buruz\nPatxi 2020-03-17 11:09\nEspainiaz, autonomiaren epidermikotasunaz, eta botere autonomikoak estatal bezala euskara baztertzeaz diozunarekin ados, guztiz ados, baina horren aurrekoarekin ez. Batez ere, honako hau: “Atzo Espainiako Gobernuak egindako agerraldi militarizatuan nabari zen hori. Arendt-ek esango zukeen bezala, haien erabakiak ez baitira boterean oinarritzen –askoren erabakia, elkarrekin hartuta–, indarkerian baizik, batek edo gutxi batzuk, askoren borondatea aintzat hartu gabe, erabakitakoan.” ez al da Txinako erregimenari berdin-berdin edo berdintsu aplikatzekoa?\nPatxi 2020-03-17 11:10\nPatxi 2020-03-17 11:14\nEuropa lotsagarri uzteko Txinako erregimena goreste hori…\nMario 2020-03-17 11:15\nNoski, halaxe da. Baina Txina ez da estatu deszentralizatua. Espainiako estatuak alarma deklaratzea logikoa eta, ziurrenik, komenigarria zen, baina estatuaren izaera kontuan hartuta, horrelako neurriek berez duten legitimitate defizita –helburuak bidezkotua, bidezkotzekotan–, areagotu egiten da. Deklarazio hori beste modu batean burutu behar zen, antza Pablo Iglesiasek berak defendatzen zuen ildotik… Modu “konfederalagoan”. alegia.\nPatxi 2020-03-17 11:33\nJJ 2020-03-22 11:00\nBarkatuko didazu atrebentzia, Mario, baina euskaldunon “subalternitatea” erakusteko modu bat ere bada, ematen (ez) zaigun arretari azken bi lerroak eskaintzea.\nEdonola ere, gure subalternitate delako hori, egunero-egunero ereiten dute ez unionistek soilik, baizik eta abertzale askok ere bai, batzuek beste batzuek baino gehiago, eta denen buru EiTBren ardura duten EAJtarrek. Une hauetantxe, ETB2n (la vasca española, Erriberakoen hiztegian) “vascos por el mundo” ari dira ematen. ETB1en ostera, 2003an grabatutako harrijasotze saio bat…\nJJ 2020-03-22 11:15\nEta barka berriro ere, Mario, baina ezin dut isilik geratu.\nSareetan oso nagusiki euskaraz jarduten duenak, ez du euskaldunon subalternitatea sustatzen?\nEz gaitu haur txikien eta txakurren multzora zokoratzen?


“Zinema Ilegaleko” saioa, Bilboko Bulegoa z/b aretoan - Nontzeberri\nHasiera/IKUS-ENTZUN/“Zinema Ilegaleko” saioa, Bilboko Bulegoa z/b aretoan\n“Zinema Ilegaleko” saioa, Bilboko Bulegoa z/b aretoan\nBilboko Bulegoa z/b aretoan, bihar, ekainak 13, Lavorare con lentezza filmaren proiekzioa (Guido Chiesa, 2004) antolatu dute. Silvia Coppolak proposatutako proiekzioa da, eta filmaren ondoren solasaldia izango da.\nBulegoa z/b-k proposaturiko emanaldian honakoa kontatzen da: “Bolognako egiazko pasarte bat, 70eko eta 80ko hamarkadetakoa. Garai hartan langileen eta ikasleen mugimenduek hirigunea aldatu zuten, matxinada armatuak eginez eta irrati independentez baliatuz. Radio Alice 100.6 egoera haren emaitza da. Jende guztiari zabalik zegoen irratia. Berehala piztu zuen indar armatuen arreta, bai eta aldirietako bi gazterena ere, Sgualo eta Pelo-rena. Bien artean, tunel bat zulatu zuten hiri azpitik eta, pixkanaka, harremanetan jarri ziren ikasleen mugimenduarekin”.\nSilvia Coppolak (Padua, 1991) arte bisualen gradua lortu zuen Florentziako Akademian. Bilbon bizi da eta arte bisualei buruzko masterra egiten ari da Florentzian. Arkitekturako ikasketak egin zituen Venezian. Gero, performancearekiko interesa piztu zitzaion, gorputza ikertzeko, dauden botere-mekanismoak eta eragin sozialak jasotzen eta zabaltzen dituen aldetik. Azken urteetan, ikus-entzunezkoen ekoizpena hartu du ardatz, eta arlo tekniko desberdinak ikertzen eta uztartzen ditu, banaka eta taldeka.\nKulturaren Ondare Inmaterialean emakumeek izandako parte hartzeaz\n“Txomin Barullo Antzerki Sarian”, izena emateko deialdia egin dute